Mendaulatkan Bahasa Melayu bukan terletak di bahu PM sahaja – Perwakilan

KUALA LUMPUR, 19 Mac – Mendaulatkan bahasa Melayu tidak hanya terletak di bahu Perdana Menteri Datuk Seri Ismail Sabri Yaakob, bahkan perlu turut dipikul oleh seluruh ahli UMNO.

Membangkitkan perkara itu pada sesi perbahasan ucapan dasar Presiden Datuk Seri Dr Ahmad Zahid Hamidi hari ini, perwakilan Perak Datuk Dr Azhar Ahmad berkata memperkasakan bahasa Melayu adalah keperluan memandangkan ia merupakan bahasa ke-10 paling popular penggunaannya di dunia.

“Perdana Menteri dah sebut di Thailand (tentang) keperluan untuk memperkasakan bahasa Melayu ini. Jadi kalau kita (UMNO) tidak sambut seruan itu, bagaimana orang lain nak peduli dengan bahasa kita?

“Jadi saranan perdana menteri untuk perkasakan bahasa Melayu mesti UMNO sambut tanpa sikit pun rasa segan silu,” kata Ketua UMNO Bahagian Beruas itu.

Pada 26 Feb lepas, Ismail Sabri dilapor berkata Malaysia menggunakan bahasa Melayu dalam setiap urusan rasmi negara termasuk mesyuarat dan persidangan antarabangsa sebagai usaha memartabatkan Bahasa Kebangsaan.


Tanah runtuh: Lapan mangsa masih hilang berasal dari Melaka

MACHAP JAYA 17 Disember – Seramai lapan daripada 94 mangsa kejadian tanah runtuh di Batang Kali, awal pagi semalam merupakan penduduk Negeri Melaka.

Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem berkata, lapan mangsa itu merupakan penduduk di Kampung Machap Baru dan Kampung Machap Umboo.

Beliau yang juga Ahli Dewan Undangan Negeri (Adun) Machap Jaya memaklumkan mangsa yang terlibat dalam insiden malang itu merupakan dua keluarga membabitkan empat dewasa dan empat kanak-kanak.

“Saya amat sedih apabila mendapat tahu seramai 12 mangsa masih belum ditemui dan ada antara mangsa merupakan warga Dewan Undangan Negeri (DUN) Machap Jaya iaitu dari Kampung Machap Baru.


Guna penceritaan sejarah promosi tempat pelancongan – Nancy

KUCHING 28 Jun  – Kementerian Pelancongan, Seni dan Budaya (MOTAC) mahu tempat-tempat yang berpotensi di setiap negeri dipromosikan melalui penceritaan berhubung sejarah mereka yang tersendiri, kata menterinya Datuk Seri Nancy Shukri.

Beliau berkata selain mengenal pasti tempat yang boleh dipromosikan, MOTAC juga mahu makanan tradisi serta pakaian tradisi di sesuatu tempat itu diketengahkan kerana setiap perkara itu mempunyai cerita yang menarik untuk dikongsikan.

“Setiap tempat, makanan serta pakaian tradisi yang dipersembahkan (hendaklah dipromosikan dengan) mempunyai jalan cerita yang menarik,” katanya selepas melawat Muzium Ranee Brooke di Bangunan Lama Mahkamah Kuching, di sini, hari ini.

“Selaku menteri yang bertanggungjawab, saya akan berusaha mencari masa untuk pergi ke tempat-tempat lain yang menarik di seluruh negeri untuk melihat sendiri, pada masa yang sama kita (kementerian) membantu dari segi penambahbaikan di satu-satu tempat,” katanya.

Nancy berkata MOTAC juga mahu rakyat bersama-sama menjelajah tempat-tempat menarik untuk dikongsikan melalui media sosial bagi membantu mempromosikan Malaysia sebagai destinasi pelancongan yang selamat dengan mengamalkan normal baharu.

“Dengan mengamalkan normal baharu ini, kita mahu rakyat berasa selamat, ia juga menunjukkan keyakinan kepada ornag ramai supaya tidak takut pergi melawat sesuatu tempat,” katanya.


Fasa peralihan endemik: kerajaan terus lindungi rakyat, perlukan solidariti komuniti

KUALA LUMPUR, 9 Mac – Kerajaan akan terus melindungi rakyat daripada penularan penyakit COVID-19 walaupun negara akan beralih ke Fasa Peralihan Endemik bermula 1 April ini, kata Menteri Kesihatan Khairy Jamaluddin hari ini.

Beliau berkata proses peralihan juga perlu disusuli dengan perubahan daripada bergantung intervensi kerajaan kepada solidariti komuniti serta tanggungjawab individu termasuk meneruskan program pemberian vaksin meliputi kepada golongan kanak-kanak dan suntikan dos penggalak.

“Kita tidak lagi boleh bergantung pada SOP (prosedur operasi standard) dan Akta 342 (Undang-Undang Pencegahan dan Pengawalan Penyakit Berjangkit (Pindaan) 2021).

“Kerajaan juga akan mempertingkatkan lagi opsyen rawatan kepada pesakit yang telah dijangkiti dengan ubat-ubatan yang baharu, dan memantau kes-kes positif yang dipantau dari rumah melalui Pusat Penilaian COVID-19 Secara Maya (VCAC) kita,” katanya pada sidang media di bangunan Parlimen di sini.

Semalam, Perdana Menteri Datuk Seri Ismail Sabri Yaakob mengumumkan Malaysia akan memasuki ‘Fasa Peralihan ke Endemik’ yang menyaksikan lebih banyak kelonggaran dalam pelbagai sektor dan pembukaan sepenuhnya sempadan negara.

Mengenai solidariti komuniti dan tanggungjawab individu, Khairy berkata rakyat tidak perlu lagi dipaksa mengikut peraturan atau dikenakan tindakan saman, sebaliknya mereka harus memberi penekanan terhadap pematuhan SOP yang lebih ringan yang akan terus dilaksanakan.

“Kita tidak lagi mahu melihat ia dipaksa, disaman atau sebagainya sebaliknya mewujudkan pengudaraan yang baik di tempat kerja, melaksanakan sistem kerja dari rumah jika sesuai.

“Tanggungjawab individu pula lebih kepada patuh kepada kawalan kesihatan kendiri seperti membuat ujian sekiranya bergejala, pemakaian pelitup muka berkualiti tinggi dan mengamalkan penjarakan fizikal yang munasabah,” katanya.

Sementara itu Khairy berkata Kementerian Kesihatan (KKM) setakat ini telah mengedarkan 2 juta Pakej Penjagaan COVID-19 (PPC) secara percuma kepada 57 peratus keluarga B40 bagi membantu rakyat menghadapi proses peralihan ke fasa endemik kelak.

Menjawab soalan sama ada protokol fasa peralihan endemik akan disemak semula sekiranya berlaku peningkatan kes atau penularan varian baharu yang lebih ganas, Khairy berkata KKM bersedia dengan apa sahaja kemungkinan.

“Saya telah nasihatkan jemaah menteri bahawa protokol ini mesti dikaji jika berlaku sebarang kemungkinan dan kita percaya bukan hanya Malaysia, mana-mana negara pun, akan kaji protokol mereka termasuk pembukaan sempadan sekiranya berlaku situasi yang boleh menyebabkan sistem kesihatan lumpuh,” katanya.

Bagaimanapun katanya dengan data dan maklumat yang diperoleh sebelum keputusan peralihan itu dibuat, KKM berharap ia bersifat sehala dan tidak akan berpatah balik.

Mengenai situasi semasa jangkitan varian Omicron di Malaysia, Khairy berkata sehingga semalam (8 Mac), kadar penggunaan katil bukan kritikal untuk kes COVID-19, termasuk kes yang disyaki adalah 69 peratus manakala kadar penggunaan katil ICU bagi kes COVID-19 adalah 42 peratus dan kadar penggunaan ventilator untuk pesakit COVID-19 adalah 25 peratus.

“Jika dilihat secara keseluruhan penggunaan katil bukan kritikal termasuk untuk kes COVID-19 dan bukan COVID-19 adalah 70 peratus, manakala penggunaan keseluruhan katil ICU untuk kes COVID-19 dan bukan COVID-19 adalah 59 peratus.


Program inunisasi pulih keyakinan perniagaan, pertumbuhan ekonomi-Mustapa

KUALA LUMPUR 3 Mac. – Program Imunisasi COVID-19 Kebangsaan dapat membantu memulihkan keyakinan perniagaan dan seterusnya memacu pertumbuhan ekonomi negara, kata Menteri di Jabatan Perdana Menteri (Ekonomi) Datuk Seri Mustapa Mohamed.

Menurutnya, tindakan lebih ramai rakyat mendapat suntikan vaksin itu juga dapat meningkatkan keyakinan pengguna untuk kembali keluar berbelanja dan seterusnya memulihkan keyakinan peniaga.

Beliau berkata, kerajaan juga menyasarkan usaha vaksinasi itu turut berperanan dalam memacu pertumbuhan Keluaran Dalam Negara Kasar (KDNK) di antara 6.5 peratus dan 7.5 pada tahun ini.

“Apabila sebahagian besar penduduk menerima suntikan vaksin di bawah Program Imunisasi COVID-19 Kebangsaan, ada pihak berpendapat bahawa kerajaan sudah boleh mempertimbang untuk melonggarkan prosedur operasi standard (SOP) itu,” katanya dalam program Agenda Awani bertajuk ‘Setahun Malaysia Prihatin: Ekonomi dan Kesejahteraan Rakyat,’ yang disiarkan pada Selasa.

Mengulas selanjutnya, Mustapa berkata selain vaksin, faktor lain seperti permulihan ekonomi dunia, harga komoditi termasuk sawit yang mencecah RM3,800 satu tan serta minyak mentah Brent yang meningkat lebih US$62 satu tong juga menjadi pemangkin terhadap prospek ekonomi lebih cerah bagi Malaysia.

Selain itu, beliau juga menyifatkan perubahan status Perintah Kawalan Pergerakan (PKP) di Kuala Lumpur, Selangor, Johor dan Pulau Pinang kepada PKP Bersyarat (PKPB) mulai 5 Mac hingga 18 Mac 2021 yang turut membenarkan rentas daerah, akan turut menyuntik impak positif untuk sektor pelancongan.

Bertemakan ‘Lindung Diri, Lindung Semua,’ program itu dilaksanakan dalam tiga fasa dengan Fasa 1 dari Februari hingga April 2021 untuk kumpulan petugas barisan hadapan melibatkan 500,000 orang manakala Fasa 2 (April-Ogos 2021) membabitkan kumpulan warga emas berumur 65 tahun ke atas, golongan berisiko tinggi serta orang kurang upaya.

Fasa 3 (Mei 2021-Februari 2022) pula melibatkan penduduk berumur 18 tahun ke atas – warganegara dan bukan warganegara dengan sasaran lebih 13.7 juta orang.


Permaisuri Agong berkenan tinjau situasi banjir di Dengkil

DENGKIL, 19 Dis – Raja Permaisuri Agong Tunku Azizah Aminah Maimunah Iskandariah hari ini berkenan meninjau situasi mangsa banjir di persekitaran kawasan ini.

Seri Paduka tiba di lokasi banjir pada 5.10 petang sebelum berkenan menaiki bot Angkatan Pertahanan Awam Malaysia (APM) untuk meninjau keadaan mangsa yang masih terkandas akibat banjir.

Selepas hampir sejam meluangkan masa menyantuni mangsa banjir, Seri Paduka menitahkan anggota keselamatan untuk membawa keluar mangsa banjir yang masih terkandas dalam rumah mereka dengan secepat mungkin.

Raja Permaisuri Agong diiringi Brig Jen Datuk Mohamed Zahari Yahya, yang merupakan Juruiring Tentera Udara Diraja Malaysia kepada Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Raja Permaisuri Agong turut berkenan melawat mangsa banjir yang ditempatkan di pusat pemindahan sementara di Sekolah Rendah Agama Datuk Ahmad Razali.

Para penduduk Dengkil menggambarkan bencana banjir kali ini adalah yang terburuk sejak 1971. Antara kawasan yang terjejas teruk ialah Taman Emas, Taman Permata, Taman Baiduri, Taman Kristal, Taman Mutiara dan Taman Desa.- BERNAMA


Polis keluar 372 saman, sita 10 motosikal ambang tahun baharu di ibu negara

KUALA LUMPUR, 1 Jan – Jabatan Siasatan dan Penguatkuasaan Trafik Kuala Lumpur  mengeluarkan 372 saman pelbagai kesalahan jalan raya dalam Operasi Khas Malam Ambang Tahun Baharu 2023 di 26 lokasi sekatan jalan raya (SJR) di seluruh ibu negara awal pagi tadi.

Timbalan Ketua Polis Kuala Lumpur Datuk Yahaya Othman berkata ia merupakan hasil pemeriksaan yang dibuat ke atas 841 buah kenderaan yang terlibat di kesemua lokasi SJR.

“Sebahagian besar pemeriksaan malam ini dibuat ke atas kenderaan jenis motosikal iaitu sebanyak 619, diikuti kereta (171), van (19) dan jeep (32). Seramai 848 individu pula telah diperiksa dalam operasi berkenaan, dan 10 motosikal disita kerana ubah suai struktur kenderaan,” katanya.

Beliau berkata selain itu 12 individu berumur dalam lingkungan 15 hingga 21 tahun ditahan mengikut Seksyen 42 Akta Pengangkutan Jalan (APJ) 1987 kerana menunggang secara melulu dan melakukan aksi berbahaya.

Bercakap kepada media ketika ditemui di satu lokasi sekatan jalan raya Operasi Khas Ambang Tahun Baharu di Jalan Loke Yew, di sini, awal pagi ini Yahaya berkata Operasi Khas itu disertai 30 pegawai kanan dan 200 anggota.

Sementara itu di PULAU PINANG, Timbalan Ketua Polis Pulau Pinang Datuk Fisol Salleh berkata polis mengeluarkan 475 saman dalam operasi sempena Ambang Tahun Baharu yang bermula sejak pukul 9 malam tadi.

“Operasi bersepadu pula dijalankan bermula petang Jumaat lagi bersama Jabatan Pengangkutan Jalan (JPJ) dan  Jabatan Alam Sekitar Pulau Pinang di seluruh negeri dan sebanyak 450 saman pelbagai kesalahan dikeluarkan sepanjang tempoh itu.

“Dalam operasi itu juga, kami menyita 33 buah motosikal kerana pelbagai kesalahan terutama motosikal yang diubah suai secara berlebihan dan tanpa kebenaran, manakala dalam operasi malam tadi 475 saman pelbagai kesalahan dikeluarkan,” katanya ketika ditemui semasa meninjau Op Motosikal di lorong motosikal Jambatan Pulau Pinang.

Di KOTA BHARU, Pengarah Jabatan Pengangkutan Jalan (JPJ) Kelantan Mohd Misuari Abdullah berkata pihaknya telah memeriksa 420 kenderaan dalam Op Khas Ambang Tahun Baharu, yang menyaksikan 251 notis saman pelbagai kesalahan dikeluarkan.

Bercakap kepada pemberita ketika ditemui semasa mengikuti Op Khas Ambang Tahun Baharu 2023 di Jalan Padang Enggang, di sini semalam, beliau berkata sepanjang 2022, sebanyak 187,424 buah kenderaan telah diperiksa dengan 31,031 telah dikenakan tindakan.


Kenyataan penuh Setiausaha Agung UMNO berhubung MKT malam ini

Ini adalah kenyataan penuh Setiausaha Agung UMNO Datuk Seri Ahmad Maslan dalam Mesyuarat Khas Majlis Kerja Tertinggi UMNO pada 28 Okt 2021:

Mesyuarat Khas Majlis Kerja Tertinggi UMNO pada 28 Oktober 2021 bersamaan 21 Rabiul Awal 1443H yang dipengerusikan oleh YB Datuk Seri Dr Ahmad Zahid bin Hamidi, Presiden UMNO telah membuat beberapa ketetapan seperti berikut:-

2. Mesyuarat memutuskan untuk meneruskan persefahaman dengan parti PAS selaras dengan ketetapan Perhimpunan Agung UMNO 2020 iaitu memperkukuhkan Muafakat Nasional (MN) dalam menghadapi Pilihan Raya Negeri Melaka.

3. Asas persefahaman dengan PAS berpandukan kepada prinsip bahawa PAS menggunakan lambang partinya sendiri selaras dengan semangat dan ketetapan Jawatankuasa Induk Muafakat Nasional dalam Mesyuarat pada 19 Oktober 2020 dan 18 November 2020. Ini adalah untuk mengelakkan pertembungan sesama sendiri dan pada masa yang sama mengekalkan penggunaan lambang parti masing-masing dalam pilihan raya.

4. Majlis Kerja Tertinggi juga memberikan mandat kepada YB Datuk Seri Presiden, YB Datuk Seri Timbalan Presiden dan YAB Datuk Seri Perdana Menteri untuk memuktamadkan sebarang keputusan berkaitan Pilihan Raya Negeri Melaka.


Sistem penyampaian kerajaan akan lebih ‘berpaksikan rakyat’ – PM

KUALA LUMPUR, 1 Mac – Kerajaan akan memberi fokus untuk memberi ‘wajah baharu’ kepada penjawat awam dan juga landskap baharu dalam organisasi awam, kata Perdana Menteri Datuk Seri Ismail Sabri Yaakob.

Beliau berkata berkata pembaharuan itu bertujuan untuk menjadikan sistem penyampaian kerajaan lebih bersifat people-centric atau berpaksikan rakyat dan memudah cara urusan rakyat serta tidak lagi dibebani dengan karenah birokrasi.

“Menyedari masih berlakunya kelemahan, kerajaan komited untuk membuat penambahbaikan yang akan dilaksanakan secara berterusan untuk memastikan kecekapan dan keberkesanan sistem ini,” katanya ketika sesi jawab lisan di persidangan Dewan Rakyat di sini hari ini.

Beliau menjawab soalan Datuk Seri Tajuddin Abdul Rahman (BN-Pasir Salak) yang meminta Perdana Menteri menyatakan kenapa masih berlakunya kelemahan dalam sistem pelaksanaan dan penyampaian kerajaan dan mengenai langkah-langkah yang diambil untuk mengatasinya.

Ismail Sabri berkata antara penambahbaikan yang telah dilaksanakan kerajaan adalah kesegeraan penyaluran pelbagai bantuan termasuk bantuan tunai, geran, pinjaman mudah dengan mengurangkan karenah birokrasi.

“Kita dapat lihat, bagaimana bantuan wang ihsan (BWI) yang dapat disalurkan dalam tempoh yang paling cepat dalam sejarah bantuan banjir yang berlaku pada penghujung tahun 2021.

“Buat pertama kali, kerajaan menyediakan tiga kaedah penyaluran kepada mangsa banjir, sama ada melalui penyerahan tunai di pusat pemindahan sementara (PPS), rumah ke rumah dan juga pembayaran dalam talian,” katanya.

Kerajaan tegasnya akan memastikan supaya organisasi awam akan lebih efisien dan efektif dengan mempunyai saiz, struktur dan fungsi yang bersesuaian serta tiada pertindanan fungsi.

“Kita akan meneliti, mengkaji fungsi sedia ada dan melakukan proses rekayasa bagi memastikan ia sentiasa relevan dan memenuhi keperluan semasa serta mendatang. Fungsi yang tidak lagi relevan perlu dijumudkan bagi membolehkan kita melaksanakan fungsi yang terkini dengan lebih berkesan,” katanya.

Ismail Sabri berkata kerajaan juga telah menggariskan agar sistem penyampaian perkhidmatan awam didorong oleh inisiatif baharu melalui penerapan lima nilai iaitu pantas, pengetahuan bertaraf dunia, memberi inspirasi, fleksibel dan berasaskan teknologi.

Sehubungan itu, katanya kerajaan akan memastikan perkhidmatan awam sentiasa mengadaptasi semangat ‘Keluarga Malaysia – Keluarga Perkhidmatan Awam’ dengan setiap kementerian dan agensi akan saling bantu membantu dalam memberikan perkhidmatan terbaik kepada rakyat.

“Kerajaan akui masih ada lagi ruang penambahbaikan penyampaian perkhidmatan kerajaan yang boleh dilaksanakan. Kita sentiasa terbuka dengan sebarang cadangan penambahbaikan, kritikan yang membina dan profesional sepertimana komitmen kerajaan dalam Memorandum Persefahaman Transformasi dan Kestabilan Politik,” katanya.

Menjawab soalan Tajuddin mengenai dasar bekerja dari rumah, Ismail Sabri berkata kerajaan ketika ini masih lagi melaksanakan dasar itu yang bermula sejak Perintah Kawalan Pergerakan (PKP) akibat penularan COVID-19.

Beliau berkata bagaimanapun produktiviti bekerja di pejabat didapati lebih baik dan terdapat sektor kritikal seperti jabatan kesihatan dan perkhidmatan yang mesti dilakukan di pejabat.

Menjawab soalan tambahan Fong Kui Lun (DAP-Bukit Bintang) mengenai aduan perkhimatan talian kerajaan di Putrajaya yang didakwa sukar dicapai dan panggilan tidak dijawab Ismail Sabri berkata: “Ia akan diambil serius dan saya akan memastikan perkara ini dapat diselesaikan,” katanya.-BERNAMA


Wakil pembangkang dalam MPN

KUALA LUMPUR 23 Julai – Majlis Pemulihan Negara (MPN) bersetuju menjemput wakil daripada parti pembangkang iaitu Pakatan Harapan, Warisan and Pejuang sebagai ahli MPN.

Menteri Penyelaras Pelan Pemulihan Negara (PPN) Datuk Seri Tengku Zafrul Tengku Abdul Aziz berkata, persetujuan itu diputuskan dalam mesyuarat pertama MPN dipengerusikan Perdana Menteri, Tan Sri Muhyiddin Yassin hari ini.

“Kita turut mengalu-alukan kesediaan dan penglibatan pakar-pakar daripada pelbagai industri, sektor swasta dan pertubuhan bukan kerajaan (NGO) serta pakar-pakar ekonomi, sosial dan kesihatan yang bersetuju untuk berkongsi kepakaran dan pengalaman masing-masing,” katanya dalam satu kenyataan hari ini.

Jelasnya keanggotaan wakil parti pembangkang, tokoh dan pakar dari pelbagai sektor itu akan memantapkan lagi keahlian MPN serta pelaksanaan PPN yang bersifat dinamik dan perlu diadaptasi berdasarkan situasi semasa.

Menurut Tengku Zafrul, MPN juga akan menyampaikan maklumat berkaitan aspek PPN kepada rakyat secara telus dan mudah difahami melalui portal rasmi PPN yang akan dilancarkan pada 26 Julai.

Katanya, pakar-pakar daripada pelbagai industri itu adalah Tan Sri Nor Mohamed Yakcop, Tan Sri Datuk Azman Mokhtar, Tan Sri Anthony Fernandes dan Prof. Datuk Dr Adeeba Kamarulzaman.

Selain itu, Datuk Seri Wong Chun Wai, Datuk Michael Kang, Datuk Dr Habibah Abdul Rahim, Datuk Dr Hartini Zainuddin dan Dr Sivakumar Thurairajasingam.


Mahkamah Singapura tolak rayuan Nagaenthran

Peguam M Ravi menerusi hantaran di Facebooknya memaklumkan bahawa “Mahkamah @menganggap rayuan itu sebagai menyalahi proses dan undang-undang antarabangsa tidak terpakai.”

Perbicaraan hari ini berlangsung di hadapan panel hakim lima orang terdiri daripada Ketua Hakim Negara Sundaresh Menon, Hakim Andrew Phang, Judith Prakash, Belinda Ang dan Chao Hick Tin.

Nagaenthran yang berasal dari Perak dijatuhkan hukuman mati pada 2010 selepas disabitkan kesalahan mengedar 42.72 gram dadah jenis heroin pada 2009 di Singapura yang diketahui antara negara yang mempunyai undang-undang narkotik paling tegas di dunia.

Pada 7 Nov 2021, Perdana Menteri Malaysia Datuk Seri Ismail Sabri Yaakob dilaporkan telah mengutus surat kepada rakan sejawatannya dari Singapura Lee Hsien Loong memohon kelonggaran berhubung kes ini.

Nagaenthran dijadualkan menjalani hukuman gantung pada 10 Nov 2021 tetapi mendapat perintah penangguhan sementara pada 9 Nov selepas mahkamah dimaklumkan dia didapati positif COVID-19 ketika hadir untuk mengemukakan rayuan terakhirnya. – BERNAMA


Bagasi berisi bahagian badan manusia ditemukan di tepi lebuh raya PLUS

KUALA LUMPUR, 17 Jan – Sebuah bagasi hitam yang mengandungi beberapa bahagian badan manusia ditemukan di tepi Lebuhraya Utara Selatan (PLUS), berhampiran susur Rawang Selatan di sini, pagi tadi.

Mengesahkan perkara itu, Ketua Polis Daerah Sungai Buloh Supt Shafa’aton Abu Bakar berkata beg berkenaan ditemukan orang awam pada kira-kira 11.30 pagi.

Beliau berkata hasil pemeriksaan polis menemukan beberapa bahagian badan (bahu ke pinggang) yang dikerat tanpa bahagian kepala dan kedua-dua tangan dalam bagasi itu.


Fahmi mahu DNB jelaskan, mengenai capaian liputan 5G

KUALA LUMPUR, 4 Jan – Menteri Komunikasi dan Digital Fahmi Fadzil hari ini meminta Digital Nasional Berhad (DNB) menjelaskan bagaimana syarikat itu membuat kesimpulan bahawa pelaksanaan liputan rangkaian 5G di negara ini telah mencapai hampir 50 peratus.

“Lain kali, saya rasa DNB perlu menentusahkan sebelum menerbitkannya,” katanya sebagai respons balas kepada ciapan yang mendakwa angka yang diterbitkan oleh DNB itu adalah palsu.

Pada Isnin, Ketua Pegawai Operasi DNB Nasution Mohamed dalam satu kenyataan berkata pelaksanaan rangkaian 5G di seluruh negara telah mencapai hampir 50 peratus di kawasan berpenduduk pada akhir 2022, sekali gus melepasi sasaran awal sebanyak 40 peratus.

Nasution berkata rangkaian itu kini telah mencapai 15 juta rakyat Malaysia melibatkan 3,900 tapak dan bakal menjangkau lebih 30 juta orang serta perniagaan apabila dilaksanakan sepenuhnya.

Beliau juga berkata DNB kini memberi tumpuan penuh ke arah mencapai komitmen 80 peratus kawasan berpenduduk pada akhir tahun 2024 atau lebih awal.


Al-Sultan Abdullah tegur isu rasuah di Malaysia

KUALA LUMPUR, 28 Feb – Isu rasuah yang berlaku di Malaysia perlu dipandang serius dalam membina sebuah negara bangsa yang telus dan berintegriti, titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Peringatan Yang di-Pertuan Agong itu turut mendapat reaksi spontan Ahli Dewan Rakyat dengan menepuk meja sebagai tanda sokongan sebaik sahaja Seri Paduka bertitah mengenai isu tersebut.

Seri Paduka percaya kerajaan sedang melaksanakan dasar dan inisiatif Pelan Antirasuah Nasional menerusi tindakan penguatkuasaan, pencegahan dan pendidikan bagi membanteras segala bentuk jenayah rasuah.

Titah Al-Sultan Abdullah, kerajaan juga sedang menambah baik sistem penyampaian perkhidmatan kerajaan melalui inisiatif kerajaan digital secara hujung ke hujung supaya lebih telus, cekap dan profesional.

Seri Paduka turut menzahirkan penghargaan atas taat setia dan sumbangan ikhlas semua petugas barisan hadapan negara, anggota perkhidmatan awam, Angkatan Tentera Malaysia (ATM), Polis Diraja Malaysia, serta agensi kerajaan yang telah mencurahkan khidmat bakti menjadikan Malaysia aman dan makmur.

“Sumbangan mereka ini amatlah besar dan beyond the call of duty (melangkaui bidang tugas). Semoga semua penjawat awam terus komited, berdedikasi dan fokus untuk sentiasa menambah baik kualiti perkhidmatan demi kesejahteraan rakyat,” titah Yang di-Pertuan Agong.

Al-Sultan Abdulllah turut menitahkan agar kebajikan anggota perkhidmatan awam terus dibela, baik dari segi kesihatan, pendidikan, perumahan dan bantuan kebajikan merangkumi mereka yang sedang berkhidmat dan yang bersara, termasuk veteran ATM.

Mengenai isu bencana alam, Yang di-Pertuan Agong turut menitahkan supaya mekanisme pengurusan bencana sentiasa ditambah baik bagi menghadapi sebarang ancaman berikutan kemerosotan alam sekitar dan fenomena perubahan iklim.

Titah Seri Paduka usaha itu turut melibatkan peranan dan tanggungjawab rentas sosial meliputi kerajaan, swasta, pertubuhan masyarakat sivil dan sukarelawan, terutamanya daripada belia serta rakyat.

“Pembangunan sistem amaran bencana berpusat dan peningkatan sistem saliran terutamanya di kawasan berpenduduk padat dan lokasi berisiko tinggi berlaku bencana hendaklah dipergiatkan,” titah Seri Paduka.

Al-Sultan Abdullah bertitah langkah penyelesaian jangka pendek dan jangka panjang termasuk kesiapsiagaan infrastruktur tebatan banjir seperti yang diputuskan dalam Mesyuarat Jawatankuasa Pengurusan Bencana Pusat perlu segera dilaksanakan.

Seri Paduka bertitah perlindungan dan kelestarian alam sekitar mestilah diutamakan, justeru kerajaan diseru mengekalkan sekurang-kurangnya 50 peratus keluasan tanah negara dilitupi dengan hutan melalui pelaksanaan amalan pengurusan hutan secara berkekalan, selain mengekalkan dan pelihara kawasan berpotensi diiktiraf sebagai geopark.-BERNAMA


COVID-19: 7,452 kes baharu hari ini

Dalam perkongsian di laman sosial Twitter Dr Noor Hisham berkata perkembangan terbaharu itu menjadikan jumlah kumulatif kes positif di Malaysia setakat hari ini ialah 610,574 kes.

Selangor mencatatkan kes tertinggi dengan 2,509 kes diikuti Kuala Lumpur (678), Negeri Sembilan (843), Sarawak (651), Johor (412), Pulau Pinang (370), Kelantan (312), Pahang (286), Kedah (263) dan Perak (252).


Hujan lebat, ribut petir diramal di Semenanjung, Sabah dan Sarawak

KUALA LUMPUR, 10 Julai – Satu sistem cuaca tekanan rendah di barat Filipina dijangka bergerak menuju ke timur Vietnam dalam tempoh 10 hingga 13 Julai yang berpotensi membawa angin baratan yang kuat dan boleh menyebabkan kejadian garis badai.

Jabatan Meteorologi Malaysia (MetMalaysia) dalam kenyataan hari ini memaklumkan keadaan itu boleh mengakibatkan hujan lebat berserta ribut petir dan angin kencang di utara Sarawak (Bintulu, Miri dan Limbang), barat Sabah dan Labuan hingga 12 Julai dan negeri-negeri utara Semenanjung mulai esok (11 Julai) hingga 13 Julai.

Menurut kenyataan itu, sistem cuaca tekanan rendah berkenaan dikesan berdasarkan analisis model Model Penyelidikan dan Ramalan Cuaca MetMalaysia (MET-WRF), Pusat Ramalan Cuaca Julat-Sederhana Eropah (ECMRWF) dan Sistem Ramalan Global (GFS).

“Amaran angin kencang dan laut bergelora (kategori kedua dan ketiga) juga telah dikeluarkan di Laut China Selatan, Phuket dan Selat Melaka Utara berkuat kuasa hingga 15 Julai,” menurut kenyataan itu.

Sehubungan itu, MetMalaysia menasihatkan orang awam supaya sentiasa merujuk laman web www.met.gov.my dan semua media sosial agensi itu serta memuat turun aplikasi myCuaca bagi maklumat terkini dan sahih. — BERNAMA


15 keluarga mangsa banjir ditawar rumah sementara

BALING, 10 Julai – Sebanyak 15 keluarga yang hilang tempat tinggal selepas kediaman mereka musnah dalam kejadian banjir dan fenomena kepala air di sini Isnin lepas akan ditawarkan tempat tinggal sementara.

Ahli Parlimen Baling Datuk Seri Abdul Azeez Abdul Rahim berkata pihaknya bercadang mendirikan rumah kontena untuk semua keluarga tersebut di pekarangan Masjid Raudhatul Falah, Kampung Iboi, Kupang di sini.

“Penempatan sementara itu bagi membolehkan mereka tinggal lebih selesa selepas beberapa hari tinggal di Pusat Penempatan Sementara (PPS) Sekolah Menengah Kebangsaan Jerai.

“Saya akan berbincang dengan semua 15 keluarga terbabit bagi mendapatkan persetujuan mereka dan pihak masjid juga telah memberikan kebenaran. Kedudukan kawasan itu juga tinggi, jadi ia adalah selamat,” katanya ketika ditemui pemberita selepas menunaikan solat sunat Aidiladha di Masjid Raudhatul Falah di Kampung Iboi, Kupang di sini hari ini.

Beliau berkata pembinaan rumah kontena itu diharap dapat disiapkan dalam tempoh dua minggu dan akan dilengkapi kemudahan asas agar mereka dapat menjalani kehidupan dengan selesa.

Abdul Azeez bagaimanapun berharap kesemua penduduk terbabit tidak dibiarkan tinggal terlalu lama di rumah tersebut, sekali gus menyeru kerajaan Persekutuan dan negeri menyediakan tapak lebih sesuai untuk didirikan kediaman baharu.

“Bagi rumah mangsa banjir yang rosak pula, banyak agensi berkaitan terutama di bawah Kementerian Pembangunan Luar Bandar menyediakan peruntukan atau bantuan membaik pulih kerosakan,” katanya.

Dalam pada itu, beliau memberi jaminan semua mangsa banjir yang terjejas akan menerima sumbangan pelbagai peralatan termasuk televisyen dan kelengkapan memasak.

“Insya-Allah kami sudah mula edarkan sejak dua hari lepas, pada hari ini pun kami akan edarkan barangan keperluan mendesak ini untuk mereka menjalani kehidupan lebih selesa,” katanya. – BERNAMA


Ibu tunggal didenda RM10,000 buat hantaran jelik, fitnah Agong dan bekas PM

KUALA LUMPUR, 21 Dis – Seorang ibu tunggal didenda RM10,000 oleh Mahkamah Sesyen di sini hari ini kerana membuat penghantaran jelik dan kenyataan berunsur penghinaan terhadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan bekas Perdana Menteri Tan Sri Muhyiddin Yassin dalam blog MalaysiaFlipFlop.

Hakim M. M. Edwin Paramjothy menjatuhkan hukuman itu ke atas Lai Yuet Ming, 65, selaku Orang Kena Saman (OKS) selepas dia menukar pengakuan kepada bersalah terhadap kedua-dua pertuduhan itu pada 6 Dis lepas.

Lai didenda RM6,000 atau enam bulan penjara bagi pertuduhan membuat penghantaran tersebut terhadap Yang di-Pertuan Agong manakala denda RM4,000 atau tiga bulan penjara bagi pertuduhan membuat penghantaran jelik dan kenyataan berunsur penghinaan terhadap Muhyiddin.

Wanita itu didakwa membuat kenyataan membabitkan Yang di-Pertuan Agong dalam blog MalaysiaFlipFlop pada 21 Mac 2020, dengan niat hendak menyebabkan ketakutan atau kegentaran kepada orang awam.

Bagi perbuatan itu, pertuduhan mengikut Seksyen 505(b) Kanun Keseksaan, yang membawa hukuman penjara maksimum dua tahun dengan denda atau kedua-duanya, jika sabit kesalahan.

Lai juga didakwa membuat dan memulakan penghantaran komunikasi yang bersifat jelik terhadap perdana menteri ketika itu, dengan niat untuk menyakitkan hati orang lain melalui blog yang sama pada 23 Mac 2020.

Pertuduhan mengikut Seksyen 233(1)(a) Akta Komunikasi dan Multimedia 1998, yang membawa hukuman denda maksimum RM50,000 atau penjara maksimum setahun atau kedua-duanya dan boleh juga didenda selanjutnya RM1,000 bagi setiap hari kesalahan itu diteruskan, selepas sabitan.

Kedua-dua pautan itu telah dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersil, Ibu Pejabat Polis Bukit Aman, pada 1.40 petang, 6 Mei 2020 dan pada 10 malam, 21 Mac 2020.


Asas pembentukan Kerajaan Perikatan Nasional

KERAJAAN Perikatan Nasional ditubuhkan hasil persefahaman yang termeterai antara Presiden BERSATU, YAB Tan Sri Muhyiddin Yassin, Presiden UMNO, YB Datuk Seri Dr. Ahmad Zahid Hamidi dan Presiden PAS YB Dato’ Seri Hj. Abdul Hadi Awang selepas perletakan jawatan YAB Tun Dr. Mahathir Mohamad sebagai Perdana Menteri ke-7 secara mengejut pada 23 Februari 2020.

Penubuhan kerajaan baharu ini juga disokong sepenuhnya oleh Presiden PBB merangkap Pengerusi Gabungan Parti Sarawak, YAB Datuk Patinggi Abang Johari Tun Openg, Presiden STAR, YB Datuk Seri Panglima Dr. Jeffrey Kitingan dan Presiden PBS, YB Datuk Seri Panglima Dr. Maximus Johnity Ongkili.

Semua ketua-ketua parti tersebut telah sebulat suara bersetuju untuk memperakukan Presiden BERSATU sebagai calon Perdana Menteri Malaysia yang baharu dan kesepakatan tersebut telah diperkenan oleh Ke Bawah DYMM Yang di-Pertuan Agong.

Ini akhirnya menyaksikan YAB Tan Sri Muhyiddin Yassin mengangkat sumpah sebagai Perdana Menteri Malaysia ke-8 yang sah berdasarkan perlembagaan negara. Seluruh rakyat menjunjung kasih Ke Bawah Seri Paduka Baginda atas kebijaksanaan Baginda menyelesaikan kemelut politik yang berlaku pada ketika itu.

Hakikatnya, Perikatan Nasional lahir ketika negara menghadapi krisis politik dan perkauman yang semakin parah. Keperluan untuk membentuk sebuah kerajaan baharu tercetus akibat dari ketidak-puasan hati rakyat atas beberapa dasar dan tindakan kerajaan Pakatan Harapan

Jangkamasa 22 bulan di bawah Pakatan Harapan, menyaksikan kegagalan parti PH menunaikan pelbagai janji manifesto, pertikaian mengenai hak istimewa orang Melayu, pengurusan ekonomi yang lemah dan berbagai isu yang melibatkan kepentingan rakyat dan negara.

Ekoran daripada itu, beberapa perbincangan awal telah diadakan dalam kalangan ahli-ahli parlimen mewakili parti-parti politik yang berkongsi aspirasi yang sama untuk merangka strategi menyelamatkan negara dan mengambil-alih kerajaan daripada Pakatan Harapan supaya Perdana Menteri ketika itu meneruskan kepimpinan dengan kerajaan yang baharu.

Bagi memastikan segala perancangan ini dapat direalisasikan, beberapa ahli parlimen terpaksa berkorban dengan membuat beberapa keputusan yang penting. Ini termasuklah penyertaan ahli-ahli parlimen tertentu ke dalam parti baru untuk memastikan usaha ini dapat dijayakan.

Oleh itu, tidak timbul persoalan sama ada mereka adalah pengkhianat ataupun duri dalam daging kepada mana-mana parti yang pernah mereka wakili kerana apa yang lebih penting adalah matlamat untuk menumbangkan PH dan menubuhkan kerajaan baharu tercapai.

Ketika pembentukan Kerajaan Perikatan Nasional di peringkat pusat, kedudukan kerajaan-kerajaan negeri juga diambil kira bagi memastikan wujud keseinambungan antara kepimpinan kerajaan pusat dan kerajaan negeri.

Bagi tujuan tersebut, kerjasama politik tidak dijalinkan atas dasar parti yang mempunyai bilangan ADUN terbesar semata-mata, tetapi ianya juga atas dasar tolak ansur dan persetujuan bersama di antara semua parti yang terlibat.

Dalam hal ini, pembahagian jawatan-jawatan Ketua Menteri dan Menteri Besar perlu diputuskan secara konsensus bagi memelihara kerjasama politik yang kukuh dan utuh. Ia juga dipengaruhi oleh keperluan dan situasi politik semasa di negeri-negeri berkenaan.

Contohnya di negeri Perak, jawatan Menteri Besar dikekalkan menjadi milik BERSATU memandangkan jawatan tersebut telahpun dijawat oleh wakil BERSATU sebelum pembentukan kerajaan Perikatan Nasional.

Sementara itu di Johor, jawatan Menteri Besar telah dipersetujui untuk diserahkan kepada UMNO walaupun pada asalnya jawatan tersebut milik BERSATU. Ini menjadikan jumlah keseluruhan negeri yang diketuai wakil daripada UMNO adalah sebanyak 4 buah negeri termasuklah di Melaka, Perlis dan Pahang.

Bagi PAS pula, persetujuan telah dicapai untuk wakil PAS mengetuai kerajaan di 3 buah negeri iaitu di Kelantan, Terengganu dan Kedah manakala PBB yang mewakili GPS dipersetujui untuk kekal menerajui kepimpinan negeri Sarawak.

Alhamdulillah, persefahaman politik ini telah terbukti dapat mengukuhkan kedudukan kepimpinan kerajaan Perikatan Nasional. Dalam Pilihan Raya Negeri (PRN) Sabah baru-baru ini, PN telah menguasai semula negeri tersebut dan persetujuan telah dicapai untuk wakil BERSATU menjawat jawatan Ketua Menteri bagi negeri Sabah.

Bergerak ke hadapan, persefahaman politik ini harus dikekalkan bagi menghadapi PRU-15 akan datang agar Perikatan Nasional bukan hanya dapat terus memerintah sebagai Kerajaan pusat tetapi juga berjaya mengambil alih kerajaan negeri yang masih lagi diperintah oleh pembangkang.

Untuk memastikan kelangsungan permuafakatan ini, saya mencadangkan satu gagasan besar diwujudkan secara rasmi bagi melambangkan kesatuan semua tiga gabungan parti besar yang bersama Kerajaan pimpinan Perikatan Nasional hari ini iaitu Perikatan Nasional, Barisan Nasional dan Gabungan Parti Sarawak.

Gagasan itu bakal menjulang wawasan dan aspirasi yang diperjuangkan oleh parti-parti politik yang bergabung di bawahnya. Oleh itu, satu Piagam Persefahaman Politik antara tiga gabungan parti besar ini harus segera direalisasikan.

Dengan termeterainya piagam ini, rakyat akan lebih yakin bahawa gagasan tersebut mempunyai kestabilan politik yang kukuh serta keupayaan untuk terus mentadbir negara melalui dasar-dasar bagi memajukan ekonomi, membangunkan negara dan membela rakyat di masa hadapan.

Sebagai sebuah gagasan yang inklusif, semua pemimpin parti yang bergabung di dalamnya harus diberikan ruang dan peluang yang sama untuk menyuarakan pendapat serta pandangan masing-masing.

Dengan mengambil kira kehendak semua parti tidak kira besar atau kecil, tidak kira mewakili mana-mana bangsa, kaum dan agama, gagasan ini nanti mampu melahirkan satu manifesto yang benar-benar memenuhi keperluan seluruh lapisan rakyat Malaysia.

Saya yakin sekiranya semua pemimpin benar-benar ikhlas untuk menentukan masa hadapan negara yang lebih baik, insya-Allah tanah air ini akan menjadi sebuah negara kebanggaan rakyatnya dan disegani dunia. Sebagai panduan kita bersama, marilah kita hayati firman Allah SWT dalam Surah al-Hujurat ayat ke-10;

“Sesungguhnya orang-orang mukmin itu bersaudara, kerana itu damaikanlah antara kedua saudaramu (yang berselisih) dan bertakwalah kepada Allah agar kamu mendapat rahmat-Nya.”


Pemain bola sepak dibebas dengan jaminan polis

KOTA BHARU, 3 Jun – Pemain bola sepak sebuah pasukan liga tempatan yang sebelum ini ditahan bagi membantu siasatan kes rogol seorang remaja berusia 18 tahun, dibebaskan dengan jaminan polis hari ini.

Pemangku Ketua Polis Kelantan Datuk Muhamad Zaki Harun berkata ia susulan tempoh tahanan reman ke atas lelaki berusia 28 tahun itu berakhir hari ini.

Sebelum ini, media melaporkan pemain tersebut ditahan di Jalan Pantai Cahaya Bulan (PCB) di sini, selepas mangsa membuat laporan polis, Ahad lalu.

Pemain itu kemudian direman empat hari bermula Isnin hingga semalam, sebelum direman sehari lagi dan berakhir hari ini bagi membantu siasatan di bawah Seksyen 376 Kanun Keseksaan.


Johor berpotensi besar lebih maju dengan kestabilan politik – Ismail Sabri

Katanya dalam mencapai kestabilan itu, adalah amat penting untuk Barisan Nasional (BN) mencapai kemenangan dalam Pilihan Raya Negeri (PRN) Johor pada 12 Mac ini.

“Setiap kerja keras harus berpandukan kepada kekuatan parti, serta jentera yang aktif di akar umbi, peranan orang muda hatta media sosial yang menjadi medium penting untuk memastikan kemenangan parti.

Saya yakin kita boleh beroleh kemenangan sekiranya kita bersatu-padu, dan saling menyokong antara satu sama lain dalam sebuah payung Barisan Nasional. Ayuh semarakkan perjuangan, Undi Barisan Nasional, PRN Johor 2022,” katanya di dalam hantaran Facebook rasminya hari ini.

Dalam hantaran itu, Ismail Sabri yang juga Perdana Menteri turut melampirkan gambar pertemuan beliau bersama jentera BN di Dewan Putra Padang Lerek, Ledang yang disifatkannya sebagai jentera yang penuh bersemangat dalam memastikan kemenangan BN di Johor.

Suruhanjaya Pilihan Raya menetapkan 12 Mac sebagai tarikh pengundian bagi PRN Johor manakala tarikh penamaan calon bagi pilihan raya itu ditetapkan pada 26 Feb manakala pengundian awal pada 8 Mac. – BERNAMA


Kerajaan perkenal tujuh kategori baharu Anugerah Perdana Belia Negara

KUALA LUMPUR, 15 Mei – Kerajaan menerusi Kementerian Belia dan Sukan (KBS) akan memperkenalkan tujuh kategori baharu dalam Anugerah Perdana Belia Negara pada tahun ini.

Perdana Menteri Datuk Seri Ismail Sabri Yaakob berkata inisiatif itu dilaksana dengan tujuan menyuntik semangat golongan belia untuk terus menyumbang bakti kepada pembangunan negara.

Beliau berkata tujuh anugerah baharu yang diperkenalkan termasuk Ikon Belia Karismatik, Ikon belia Kelestarian Alam, Ikon Belia Reka Tekno dan Ikon Belia Influencer (Media Sosial).

“Turut diperkenalkan Ikon Belia Sanjungan Budi, Ikon Youth-Biz serta Ikon Belia OKU,” katanya.dalam perutusan sempena Hari Belia Negara (HBN) 2022 bertemakan ‘Ini Masa Kita’ yang disiarkan di TV1 hari ini.

“Saya juga berbesar hati mengumumkan bermula pada tahun ini, ia akan dilaksanakan dalam majlis khusus yang penuh gemilang dan penggunaan logo tetap sambutan HBN, sebagai komitmen kerajaan mengiktiraf pelaksanaan program yang meraikan golongan belia negara,” katanya.

Sementara itu Ismail Sabri berkata kerajaan bersetuju meneruskan pelaksanaan Program Podium sehingga tahun 2025 dengan peruntukan keseluruhan berjumlah RM249 juta bagi tempoh empat tahun.

“Ia bagi menghargai pencapaian cemerlang atlet negara di persada antarabangsa rata-rata dibarisi golongan belia iaitu 31.6 peratus daripada jumlah atlet negara.

“Penerusan program ini bukan sahaja memberikan galakan buat atlet belia, malah perancangan dan persediaan turut dapat dilaksanakan dengan teratur bagi membolehkan lebih banyak pencapaian cemerlang direalisasikan di peringkat antarabangsa,” katanya. – BERNAMA


Cadangan buka sempadan MPN hasil persetujuan bersama – Muhyiddin

PONTIAN, 18 Feb – Cadangan Majlis Pemulihan Negara (MPN) mengenai pembukaan semula sempadan dibuat hasil persetujuan bersama dan bukannya keputusan sendiri, kata Pengerusinya Tan Sri Muhyiddin Yassin.

Bekas Perdana Menteri itu berkata cadangan tersebut telah dipersetujui secara bersama oleh ahli-ahli majlis berkenaan dalam mesyuarat MPN yang dipengerusikan beliau, baru-baru ini.

Justeru, beliau berharap agar Perdana Menteri Datuk Seri Ismail Sabri Yaakob bersetuju dengan cadangan majlis itu untuk membuka semula sempadan negara seawal 1 Mac ini.

“’Please’ (tolong) PM (perdana menteri), MPN sudah cadang dan saya bukan buat keputusan pandai-pandai. Dalam mesyuarat ada Menteri Kesihatan, (ditanya) kena kuarantin wajib, beliau kata tak payah, ada Jabatan Imigresen, (ditanya) bila boleh buka, boleh buka 1 Mac.

“Maka, kita buat keputusan atas nama MPN supaya kerajaan boleh ambil tindakan segera buka sempadan,” katanya ketika berucap pada majlis Resepsi Tahun Baharu Cina Perikatan Nasional di sini malam tadi.

Turut hadir, Presiden Gerakan yang juga Ahli Dewan Negara Senator Datuk Dominic Lau Hoe Chai dan Menteri Kanan Perdagangan Antarabangsa dan Industri Datuk Seri Mohamed Azmin Ali yang juga Ketua Penerangan PN.

Awal Februari lepas, MPN mengesyorkan kerajaan membuka sepenuhnya sempadan negara seawal 1 Mac ini, namun cadangan itu belum dibincangkan di peringkat Kabinet.

Semalam, Mohamed Azmin berkata Kementerian Kesihatan dijangka mengemukakan cadangan mengenai pelaksanaan dan prosedur operasi standard (SOP) pembukaan sempadan kepada jemaah menteri dalam masa terdekat, sebelum memutuskan tarikh pembukaannya.- BERNAMA


Kualiti individu dalam bidang kewartawanan perlu ditingkatkan – Pakar

KUALA LUMPUR, 28 Mei – Kemahiran komunikasi dan kualiti individu yang terlibat dalam bidang kewartawanan perlu diperkasa supaya mutu maklumat dan berita yang disampaikan kepada rakyat berada pada tahap tertinggi.

Bekas professor Fakulti Komunikasi dan Pengajian Media Universiti Teknologi Mara (UiTM), Datuk Prof Dr Ahmad Redzuan Abd Rahman berkata maklumat berita yang bermutu dapat meningkatkan daya pemikiran, integriti dan kebijaksanaan masyarakat dalam membuat keputusan.

“Maklumat yang kita berikan adalah untuk tambah pengetahuan masyarakat, kita mahu maklumat yang disampaikan itu positif dan mendidik, mendapat pengetahuan terkini, dengan itu masyarakat akan mempunyai daya pemikiran yang tinggi,” katanya menerusi program Malaysia Petang Ini terbitan Bernama TV.

Beliau berkata memandangkan kini banyak saluran media yang menyediakan maklumat kepada masyarakat, pembaca perlu lebih terbuka kepada pelbagai jenis maklumat serta bijak dalam pemilihan sumber berita untuk dipercayai.

“Dengan sumber yang pelbagai, rakyat akan dapat pelbagai sumber maklumat, bagaimanapun bertambah maklumat tak semestinya bagus, ia akan memberi kesan kepada perpecahan pendapat yang akan membawa pelbagai jenis perpecahan (dalam masyarakat),” katanya.

Beliau berkata kerjaya sebagai wartawan kini tercabar dengan kritikan dan pendedahan kepada pelbagai pendapat daripada masyarakat serta tindakan undang-undang, namun wartawan perlu terus berjuang dalam penyebaran berita sahih kepada pembaca yang mahukan kebenaran.

Sementara itu Pengerusi dan Pengasas Bersama ARUS Anak Muda Dr Zokhri Idris berkata wartawan muda pada masa kini perlu memahami selera milenial bagi menyampaikan berita dengan berkesan berikutan perubahan trend dan teknologi.

Katanya pendekatan menggunakan bahasa bersifat moden dan konstruktif dalam penulisan berita juga dilihat mampu menarik minat anak muda untuk menjadikan media arus perdana sebagai sumber rujukan utama berbanding media sosial.

“Penyampaian itu perlu diolah sedikit tetapi perlu berhati-hati agar tidak terikut dengan trend lenggok bahasa anak muda pada masa kini, sehinggakan ia sukar difahami,” katanya pada program Darah Muda dengan topik Milenial: Generasi Berita Dot Com terbitan Bernama TV.

Zokhri berkata beliau tidak melihat wartawan sekadar satu bentuk pekerjaan tetapi juga sebagai ‘suri teladan’ yang boleh membawa golongan milenial ke arah yang lebih baik.


Runding pembukaan semula penerbangan terus dari China – KM

BANDARAYA MELAKA 20 Mei – Kerajaan Negeri akan mengadakan perbincangan bersama Malaysia Airport Holdings Berhad (MAHB) bagi membuka semula penerbangan terus antara China dan Melaka menerusi Lapangan Terbang Antarabangasa Melaka (LTAM).

“Selain daripada maklumat tentang menggalakkan pelancong China datang ke Melaka, saya akan cuba berunding dengan MAHB kerana LTAM di Batu Berendam termaktub dalam spesifikasi yang mana kapal terbang Boeing A320 boleh mendarat.

“Sekiranya dapat membangunkan semula dan menggalakkan aktiviti penerbangan datang ke Melaka, saya yakin ramai pelancong China akan datang terus ke Melaka tanpa perlu transit di Kuala Lumpur,” katanya.

Beliau berkata demikian kepada pemberita selepas menerima kunjungan hormat lawatan kerja Pengerusi Jawatankuasa Tetap Kongres Rakyat Kebangsaan (NPC) China ke-14, Zhao Leji bersama delegasinya di sebuah hotel, di sini, semalam.

Hadir sama, Setiausaha Kerajaan Negeri, Datuk Wira Zaidi Johari; Exco Kanan Perumahan, Kerajaan Tempatan, Saliran, Perubahan Iklim dan Pengurusan Bencana negeri, Datuk Rais Yasin dan Exco Pelancongan, Warisan, Seni dan Budaya negeri, Datuk Abdul Razak Abdul Rahman.

Terdahulu, Ab Rauf bersama kepimpinan Kerajaan Negeri mengadakan pertemuan selama setengah jam dengan penggubal undang-undang tertinggi China bersama delegasinya bagi membincangkan potensi kerjasama antara Melaka dan China.

Ab Rauf berkata, pembukaan semula penerbangan terus dari negara republik itu akan dibincangkan bersama Abdul Razak dan Exco Kerja Raya, Infrastruktur, Kemudahan Awam dan Pengangkutan negeri, Datuk Hameed Mytheen Kunju Basheer serta beberapa agensi penerbangan lain minggu ini.


KUSKOP saran lebih banyak koperasi ternak ayam

ASAHAN 25 Februari – Kementerian Pembangunan Usahawan dan Koperasi (KUSKOP) menyarankan penglibatan lebih banyak koperasi menceburi bidang ternakan ayam dalam merancakkan industri agromakanan di negara ini.

Menterinya, Datuk Ewon Benedick berkata, gerakan koperasi yang lebih aktif khususnya dalam bidang penternakan berupaya meningkatkan kapasiti pengeluaran bekalan daging mentah sekali gus menyelesaikan kemelut keterjaminan makanan.

“Kita tidak meletakkan sasaran khusus untuk koperasi ini menceburi industri agromakanan tetapi apabila rakyat berbicara tentang bekalan ayam dan telur dalam negara, saya berfikiran gerakan koperasi ini boleh membantu.

“Namun saya difahamkan terdapat 20 pihak yang menyatakan minat untuk penubuhan koperasi secara agromakanan dan mudah-mudahan tahun hadapan apabila kita melihat semula koperasi di negara ini jumlah 21 itu akan bertambah lebih besar daripada jumlah yang ada hari ini.

“Dalam isu keterjaminan makanan juga Suruhanjaya Koperasi Malaysia (SKM) sebenarnya menyediakan pembiayaan agromakanan kepada pertubuhan koperasi melalui peruntukan Tabung Modal Pusingan (TMP) SKM bernilai RM100 juta,” katanya.

Beliau berkata demikian pada sidang media selepas mengadakan lawatan ke ladang ternakan ayam kampung kacuk Koperasi Keluarga Haji Sharief Melaka Berhad (KOP-KHAS) di Kampung Gubah, di sini hari ini.

Mengulas mengenai lawatan tersebut, beliau berbangga kerana projek penternakan Keluarga Haji Sharief yang bermula pada tahun 2020 di Melaka kini menjadi koperasi ternakan ayam kampung terbesar di Malaysia.

“Itu sebabnya kita hadir bukan hanya untuk memberi penghargaan kepada koperasi ini tetapi berharap ini dapat memotivasikan lebih banyak koperasi mengambil bahagian.


Kanak-kanak enam tahun pandu kereta: Polis tolak dakwaan ada unsur mistik

ALOR SETAR, 11 Mei – Polis menolak dakwaan terdapat unsur mistik dalam kejadian kanak-kanak lelaki berusia enam tahun memandu kereta milik keluarganya sebelum terbabit dalam kemalangan di Jalan Kampung Bukit Tangga, Langkawi, Selasa lepas.

Ketua Polis Daerah Langkawi ACP Shariman Ashari berkata berdasarkan siasatan, kanak-kanak itu mengetahui fungsi pedal minyak dan gear kereta yang dipandunya.

“Kanak-kanak itu juga menunjukkan cara menghidupkan enjin apabila disuruh oleh pihak polis serta juga telah menunjukkan bagaimana dia menurunkan brek tangan dan memandu kereta itu.

“Pemeriksaan kamera papan pemuka juga mendapati pemanduan kereta itu tidak stabil dan sedikit memasuki laluan bertentangan. Jadi, polis menolak sebarang unsur mistik seperti yang telah ditularkan di laman media sosial,” katanya dalam kenyataan di sini, hari ini.

Shariman berkata kanak-kanak itu telah dibawa ke Balai Polis Trafik Langkawi oleh ibu bapanya yang datang ke balai berkenaan untuk memberi keterangan berhubung kejadian itu.

Semalam, media melaporkan seorang kanak-kanak lelaki berusia enam tahun di Langkawi dikesan memandu Toyota Vios sejauh kira-kira 2.5 kilometer sebelum melanggar tiang lampu.


COVID-19: JKNK akan saring pemandu bas, lori dari zon merah

KOTA BHARU 23 Okt. – Jabatan Kesihatan Negeri Kelantan (JKNK) akan bekerjasama dengan syarikat pengangkutan bas dan lori di Kelantan, bagi menjalankan ujian saringan COVID-19 terhadap pemandu mereka yang mempunyai sejarah perjalanan ke zon merah.

Beliau berkata langkah itu akan dilaksanakan dalam tempoh terdekat dengan kesemua pemandu akan disaring khususnya mereka yang memasuki negeri ini dari kawasan zon merah COVID-19 seperti di Selangor.

Mengenai perkembangan COVID-19 di Kelantan, Dr Zaini berkata setakat ini, tujuh individu termasuk dua wanita dikesan positif COVID-19 dan kini sedang menjalani rawatan di dua hospital di negeri itu.


Kolej Komuniti Jasin berkongsi ilmu bersama wanita Jasin

MERLIMAU 9 Jun – Meskipun hanya berlangsung satu hari Program Women Empowerment 2022 memberikan manfaat besar kepada 150 kaum wanita yang diberi peluang untuk mengambil bahagian.

Menerusi program anjuran Kolej Komuniti Jasin itu wanita dalam kalangan kelompok B40, membabitkan ibu tunggal dan belia berusia 18 tahun ke atas berpeluang mempelajari teknik menyediakan makanan secara percuma.

Pengarah Kolej Komuniti Jasin Mohamad Nazri Ismail berkata, antara pengisian program termasuk penghasilan aneka roti, kek, donat, nasi beriani, nasi dagang dan aneka air.

“Semoga para peserta dapat mempelajari teknik penghasilan produk dengan sukatan dan kaedah penyediaan yang betul, membuat pengiraan kos bagi menetapkan harga jualan produk dan seterusnya melahirkan usahawan wanita yang akan menjadi pemangkin ekonomi negara.

“Kami mengambil inisiatif membudayakan dan memperkasakan Pembelajaran Sepanjang Hayat (PSH) melalui penawaran kursus-kursus kemahiran secara hujung minggu dan waktu kursus yang fleksibel,” katanya.

Beliau berkata demikian pada Majlis Perasmian Program Women Empowerment 2022 di Kolej Komuniti Jasin, di sini, hari ini yang dirasmikan Ketua Wanita UMNO Bahagian Jasin, Datuk Zaleha Bujang merangkap Ahli Jawatankuasa Penasihat Kolej Komuniti Jasin.

Mohamad Nazri berkata, menjadi keperluan kepada negara merencana strategi pembudayaan PSH berkesan supaya akses kepada program dapat diperluaskan melalui pelbagai medium.

Menurutnya program PSH yang ditawarkan di Kolej Komuniti merupakan wadah terbaik bagi meningkatkan lagi potensi dalam kalangan komuniti tentang penyemaian budaya ilmu yang boleh diterokai tanpa batasan usia, masa mahupun tempat.


Dua beradik maut, tiga cedera kemalangan di Lebuh Raya Kuala Lumpur – Karak

KUANTAN, 17 Dis – Dua beradik maut, manakala tiga yang lain termasuk ibu bapa mereka cedera apabila kereta dinaiki terbabas sebelum terbalik di Kilometer 44.1 Lebuhraya Kuala Lumpur-Karak, di Bentong awal pagi tadi.

Ketua Jabatan Siasatan dan Penguatkuasaan Trafik Pahang Supt Kamarulzaman Jusoh berkata kemalangan dipercayai berlaku pada 3.20 pagi itu melibatkan sebuah keluarga yang dalam perjalanan dari Shah Alam, Selangor ke Kelantan.

Mangsa yang maut ialah Wafa Safia Mohd Hairy, 17, dan adiknya Adam Haiqal, 12, dengan kedua-duanya disahkan meninggal dunia di tempat kejadian.

Ibu bapa mereka Mohd Hairy Ahmad dan Zuraini Zolkifli kedua-duanya berusia 44 tahun, cedera manakala anak bongsu pasangan itu Fahmi Eyman, 10, dilaporkan parah di kepala.

Mohd Hairy, pegawai Majlis Bandaraya Petaling Jaya yang memandu kenderaan pelbagai guna (MPV) Toyota Estima dilaporkan cedera tulang belakang manakala Zuraini yang merupakan guru sekolah rendah retak tangan kanan.

“Mereka dipercayai dalam perjalanan pulang ke kampung bagi menghadiri majlis pertunangan ahli keluarga apabila kenderaan itu terbabas semasa pemandu cuba untuk memotong kenderaan di hadapan berhampiran selekoh.

“Keadaan jalan yang licin juga dipercayai menyebabkan pemandu berhadapan kesukaran mengawal kenderaan sebelum kereta itu berpusing beberapa kali sebelum terbalik,” katanya semasa dihubungi di sini hari ini.

Kamarulzaman berkata mangsa yang cedera dan mayat dua beradik itu dibawa ke Hospital Bentong bagi rawatan dan bedah siasat yang akan dijalankan selepas keputusan saringan COVID-19 diperoleh. – BERNAMA


Malaysia berpeluang juarai BAMTC – Aaron

KUALA LUMPUR, 10 Feb – Pemain beregu lelaki utama negara, Aaron Chia optimis Malaysia berpeluang besar menjuarai Kejohanan Badminton Berpasukan Campuran Asia 2023 (BAMTC) di Dubai, Emiriah Arab Bersatu (UAE) yang berlangsung dari 14 hingga 19 Feb ini.

Aaron berkata di atas kertas, Malaysia boleh meraih kejuaraan sulung pada BAMTC memandangkan skuad kali ini menampilkan barisan pemain kuat antaranya jaguh perseorangan lelaki profesional negara, Lee Zii Jia serta beregu wanita nombor satu negara, Pearly Tan-M. Thinaah.

“Sebelum ini menang acara beregu campuran pada Sukan Komanwel 2022 di Birmingham, jadi kejayaan tersebut memberi motivasi tinggi kepada kami pada BAMTC,” katanya kepada pemberita selepas hari terakhir kem latihan pusat menjelang BAMTC di sini hari ini.

Dalam pada itu, Aaron berkata beliau sudah bersedia untuk digandingkan bersama mana-mana pemain beregu lelaki sama ada gandingan profesional Ong Yew Sin atau Teo Ee Yi pada BAMTC kali ini.

Aaron sebelum ini pernah digandingkan bersama Teo Ee Yi ketika membawa cabaran negara dalam Piala Thomas bagi edisi 2022 dan 2018.

Pasangan Aaron, Soh Wooi Yik pula menegaskan tidak akan memandang ringan gandingan India biarpun salah seorang pemain utama mereka, Satwiksairaj Rankireddy difahamkan digugurkan pada BAMTC kali ini akibat kecederaan.

“Cabaran memang ada kerana mereka akan gunakan scratch pair. Jadi, susah juga untuk nilai acara mereka kerana sekiranya bertemu, pasangan sedia ada kita sudah biasa,” katanya.

Beliau juga nekad untuk memberikan aksi terbaik bagi membantu pasukan negara mencapai sasaran sekurang-kurangnya ke separuh akhir seperti ditetapkan Persatuan Badminton Malaysia (BAM).


Terlalu penat, doktor meninggal dunia ketika ‘perangi’ COVID-19

AYER KEROH 20 Jan. – Negara kehilangan seorang wira Kementerian Kesihatan Malaysia (KKM) yang bertugas di barisan hadapan menentang virus COVID-19 kelmarin.

“Kami baru menerima khabar kematian Almarhum Dr Ali Noor Hassan melalui laman Facebooknya. Arwah merupakan ahli berdaftar SPJM dan telah mengikuti SPJM sejak tahun 2018 serta menyertai Kursus Pengurusan Jenazah SPJM di Surau Quba Sentul dua tahun lepas.

“Ini gambar terakhir beliau yang sempat diambil oleh rakannya sebelum beliau jatuh sakit kerana beban kerja terlalu penat dan letih, selain kekurangan masa untuk beristirehat setelah bertugas di barisan hadapan KKM menangani Covid-19.

SPJM turut memaklumkan Dr Ali juga dikhabarkan seorang ahli khidmat dakwah dan sudah dua kali menyertai ijtimak atau perhimpunan jemaah tabligh di Beaufort, Sabah.

“Setiap kali Ijtimak besar jemaah tabligh di Sabah, Dr Ali akan datang dari Selangor berkhidmat secara sukarela sebagai petugas perubatan bagi peserta ijtimak.

“Sekali lagi SPJM kehilangan seorang ahli yang begitu komited berkhidmat untuk ummah selepas pemergian Pengerusi SPJM Negeri Kedah, Tn. Hj. Habibullah pada hari Jumaat lepas

Turut dikongsi dalam hantaran itu adalah gambar terakhir Dr Ali sedang bertugas lengkap dengan pakaian pelindung diri (PPE) yang sempat diambil rakannya sebelum beliau jatuh sakit dipercayai akibat beban kerja dan kekurangan masa untuk berehat dalam menangani COVID-19.


MUFC pulang hampa di Likas

REKOD kemenangan dua perlawanan berturut-turut di tempat lawan Kelab Bolasepak Melaka United (MUFC) akhirnya terhenti apabila tewas 1-3 di tangan Sabah FC dalam aksi di Liga Super di Stadium Likas, malam tadi.

Biarpun turun dengan barisan terkuatnya, skuad Hang Tuah dilihat sedikit bergelut apabila kerap diasak sebaik wisel permulaan dan dibolosi seawal minit ke-6 menerusi bekas penyerang kebangsaan, Amri Yahyah.

Sebaliknya pada minit ke-16, gawang MUFC sekali lagi dibolosi menerusi Azizan Nordin yang bijak melepaskan diri daripada pemain pertahanan MUFC sebelum merembat deras bola ke arah kanan pintu gol.

Saddil hampir sahaja menambah gol ketiga buat tuan rumah pada minit ke-24, mujurlah sepakan percuma terus ke arah gol berjaya dibaca Norazlan yang sempat menumbuk keluar bola untuk memberikan sepakan sudut kepada Sabah.

Biarpun pelawat cuba bangkit untuk menyaingi semula permainan, namun ketumpulan penyudah merencatkan hasrat mereka dan keputusan dua gol tanpa balas memihak Sabah FC kekal sehingga tamat separuh masa pertama.

Bersambung di babak kedua, Zainal Abidin Hassan melakukan perubahan taktikal dengan memasukkan Mohamad Fakhrullah Rosli dan Mohamad Hasbullah Abu Bakar bagi menggantikan Alex dos Santos Goncalvez dan Wan Zaharulnizam.

Sebaliknya, MUFC terus dirundung duka hanya dua minit selepas perlawanan bersambung apabila Amri sekali lagi membolisi gawang menerusi satu rembatan cantik menewaskan Norazlan.

Hasilnya, mereka berjaya merapatkan jurang pada minit ke-65 menerusi Fakhrullah yang memanfaatkan bola muntah dari tangan penjaga gol Sabah, Robson Rendy Rining sebelum merembat kencang menerjah jaring.


‘Poghut’ satukan keluarga Dun Ayer Limau

AYER LIMAU 2 November – Lebih 4,000 penduduk dalam Dewan Undangan Negeri (DUN) Ayer Limau disatukan menerusi program penyatuan ‘poghut’ yang diadakan baru-baru ini.

Ahli Dewan Undangan Negeri (Adun) Ayer Limau, Datuk Hameed Mytheen Kunju Basheer berkata, istilah ‘poghut’ (perut) merupakan dialek asal Negeri Sembilan membawa maksud susur galur keluarga yang masih menjalankan adat perpatih di kawasan berkenaan telah dikumpulkan tanpa mengira fahaman politik.

Jelasnya, majoriti penduduk kawasan berkenaan mengamalkan adat perpatih dan kebanyakkannya berasal dari susur galur perut (keluarga) yang sama mampu merafakkan wadah persaudaraan dalam kalangan masyarakat di kawasan berkenaan.

“Menerusi program ‘poghut’ diadakan selama dua hari ini kita menjalankan program serentak membabitkan 17 kawasan perkampungan di DUN Ayer Limau dan disertai oleh pelbagai lapisan masyarakat tanpa mengenal erti fahaman politik.

“Tanpa mengira fahaman politik dan bangsa ini menunjukkan Ayer Limau umpama satu keluarga dan saya mahu tonjolkan muafakat kita yang berdiri di bawah satu keluarga ini mampu menuju kepada penyelesaian masalah dalam komuniti masyarakat.

“Kita akan pastikan muafakat ini akan menuju ke arah ini kerana ada kalanya politik menjadikan kita mangsa perpecahan dalam sistem masyarakat kita, tetapi kita sebenarnya berasal dari satu perut iaitu dari satu keluarga, jadi kita kena fikirkan misi perpaduan kita kepada masyarakat DUN Ayer Limau,” katanya kepada Melaka Hari Ini.

Menerusi program itu, 17 buah kampung di seluruh Ayer Limau menjalankan beberapa program iaitu Program Ziarah Kasih membabitkan 500 rumah, aktiviti senaman robik dan jalan kaki 1,000 langkah, sebelum diakhiri dengan aktviti gotong royong di lebih 20 lokasi membabitkan kawasan tanah perkuburan, masjid, surau serta pelbagai lagi.


HAWANA 2022: Pengamal media mula tiba di Melaka

MELAKA, 28 Mei – Pengamal media mula tiba di bandar raya bersejarah ini bagi menghadiri majlis kemuncak sambutan Hari Wartawan Nasional (HAWANA) 2022 yang akan berlangsung di Hotel Hatten di sini, esok.

Ketua Bernama Radio Azlan Idris yang juga Ketua Jawatankuasa Kandungan Pameran dan Forum HAWANA 2022 berkata kira-kira 85 peratus daripada pengamal media yang dijemput telah mengesahkan kehadiran mereka setakat semalam.

“…kerana kehadiran para wartawan yang kita mahukan, sebab esok adalah hari mereka untuk menghargai jasa dan pengorbanan wartawan selama ini dan kita mahu meletakkan penjenamaan bahawa setiap 29 Mei perlu diraikan golongan wartawan,” katanya ketika ditemui semasa raptai HAWANA 2022 hari ini.

Kemuncak sambutan HAWANA yang akan dirasmikan Perdana Menteri Datuk Seri Ismail Sabri Yaakob esok, juga akan dimeriahkan dengan kehadiran wakil wartawan dari Indonesia dan Vietnam yang tiba hari ini.

Bertemakan ‘Suara Jelata, Aspirasi Negara’, acara kemuncak petang esok dijangka dihadiri kira-kira 700 pengamal media, antaranya tokoh wartawan negara Tan Sri Johan Jaaffar, Ketua Pegawai Eksekutif Institut Akhbar Malaysia (MPI) Datuk Dr Chamil Wariya, ketua-ketua pengarang agensi media serta para wartawan muda negara.

Sementara itu, Pemberita Kadet Pertubuhan Berita Nasional Malaysia (Bernama) Nur-Aimi Mohamed Ghazemy, 25, meluahkan keterujaannya kerana dapat menghadiri majlis tersebut yang mengumpulkan golongan wartawan dan pengamal media seluruh negara.

“Saya sebagai wartawan yang baru menceburi bidang ini amat gembira kerana dapat menghadiri HAWANA 2022 sekali gus diberi peluang untuk lebih mengenali dunia kewartawanan dan media massa daripada mereka yang berpengalaman melalui program ini,” katanya yang tiba di sini hari ini.

Pelatih Bernama Nur Syafiqah Azdha Mahamad Subri, 24, pula berkata peluang menjadi antara peserta HAWANA 2022 adalah pengalaman bernilai bagi dirinya malah menerusi program itu dapat membantunya menimba ilmu kewartawanan.

Selain itu, Forum Media Nasional akan diadakan pagi esok sebagai platform bagi ketua-ketua pengarang, pengarang dan tokoh media berbincang mengenai kepentingan masa depan industri media, terutama dalam berhadapan perubahan teknologi dan persekitaran yang semakin mencabar.

HAWANA yang disambut setiap tahun pada 29 Mei merupakan pengiktirafan dan penghargaan kerajaan atas sumbangan pengamal media dalam membantu membangunkan negara dan mengukuhkan perpaduan masyarakat.


Malaysia, Singapura sepakat laksana Laluan Hijau Timbal Balik

KUALA LUMPUR, 14 Julai – Malaysia dan Singapura bersetuju melaksanakan Laluan Hijau Timbal Balik (RGL) dan  Pengaturan Ulang Alik Berkala (PCA), dengan tarikh pelaksanaan yang disasarkan pada 10 Ogos 2020, untuk memenuhi keperluan penduduk kedua-dua negara, membabitkan perjalanan rentas sempadan.

Perkara itu diumumkan hari ini dalam satu kenyataan bersama Menteri Luar Datuk Seri Hishammuddin Tun Hussein dan rakan sejawatannya dari Singapura Dr. Vivian Balakrishnan.

Menurut kenyataan itu, mereka yang melakukan perjalanan perlu memenuhi syarat kedua-dua skim, mematuhi langkah pencegahan dan kesihatan awam COVID-19, yang disepakati kedua-dua negara, termasuk menjalani ujian swab tindak balas rantai polimerase (PCR).

“Mereka yang melakukan perjalanan juga perlu menyerahkan kepada pihak berwajib kedua-dua negara mengenai jadual perjalanan dan mematuhinya sepanjang tempoh lawatan mereka,” jelas kenyataan itu.

Sementara itu, PCA membolehkan rakyat Singapura dan Malaysia, yang memegang pas imigresen jangka panjang untuk tujuan perniagaan dan bekerja, memasuki negara itu.

“Setelah sekurang-kurangnya tiga bulan berturut-turut di negara tempat mereka bekerja, mereka boleh balik ke negara asal untuk tujuan cuti pendek, dan kemudian masuk semula ke negara tempat mereka bekerja untuk tempoh sekurang-kurangnya tiga bulan lagi,” tambah kenyataan itu.

Menurut kenyataan itu lagi kerajaan Malaysia dan Singapura juga sepakat untuk mengeluarkan syarat, protokol kesihatan dan proses permohonan melibatkan keluar dan masuk ke kedua-dua negara, 10 hari sebelum pelaksanaan RGL dan PCA.

Kedua-dua menteri itu berkata, pegawai di Malaysia dan Singapura sedang bertungkus lumus ke arah pelaksanaan RGL dan PCA yang disasarkan pada 10 Ogos.

“Ini akan memberi peluang kepada agensi berkaitan di kedua-dua negara untuk terus berunding bagi memuktamadkan Tatacara Pengendalian Piawai (SOP) kedua-dua inisiatif itu,” kata mereka.

Malaysia dan Singapura juga setuju membangunkan skim lain yang sesuai untuk perjalanan rentas sempadan, termasuk cadangan perjalanan ulang-alik setiap hari atas urusan kerja penduduk kedua-dua negara, dengan mengambil kira protokol kesihatan diperlukan dan sumber perubatan tersedia demi keselamatan rakyat.


Dos ketiga berkesan beri perlindungan terhadap varian Delta – Pfizer

WASHINGTON 29 Julai – Syarikat biofarmaseutikal Amerika Pfizer pada Rabu menyatakan dos ketiga vaksin COVID-19 lebih berkesan meningkatkan tahap perlindungan antibodi terhadap varian Delta.

Tahap antibodi terhadap varian Delta pada individu berusia 18 hingga 55 tahun yang menerima dos ketiga vaksin Pfizer/BioNTech lima kali ganda lebih tinggi berbanding suntikan dos kedua, lapor Xinhua memetik data pada sidang video syarikat berkenaan.

Dalam kalangan individu berusia 65 hingga 85 tahun, data Pfizer menunjukkan bahawa tahap antibodi terhadap varian Delta selepas menerima dos ketiga, 11 kali ganda lebih tinggi berbanding dos kedua.

“Pfizer menjangkakan permohonan kebenaran penggunaan kecemasan untuk dos ketiga vaksinnya dibuat seawal bulan depan,” kata ketua penyelidikan, pembangunan dan perubatan Pfizer global Mikael Dolsten, memetik CNN.


Banjir Sabah: Enam PPS ditutup, 12 sekolah masih tidak beroperasi

KOTA KINABALU, 13 Mei – Sebanyak enam pusat pemindahan sementara (PPS) mangsa banjir ditutup manakala tujuh lagi PPS masih dibuka pagi ini akibat kejadian banjir berikutan hujan berterusan Isnin lepas di daerah Tenom dan Beaufort.

Jawatankuasa Pengurusan Bencana Negeri Sabah dalam kenyataan memberitahu kesemua enam PPS ditutup itu di Tenom, manakala sebanyak lima PPS masih dibuka di daerah itu yang menempatkan 355 mangsa daripada 228 keluarga, dan dua PPS di Beaufort menempatkan 352 mangsa daripada 95 keluarga.

Keseluruhan mangsa banjir menurun pagi ini kepada 707 mangsa daripada 323 keluarga, berbanding 1,433 orang daripada 554 keluarga pada petang semalam, menurut kenyataan itu.

Sementara itu, Pengarah Pendidikan Sabah Datuk Dr Mistirine Radin berkata sebanyak 12 sekolah di daerah Beaufort dan Tenom melibatkan 1,915 pelajar, masih ditutup pagi ini berikutan kejadian banjir itu.

Menerusi kenyataan, beliau berkata daripada jumlah itu sebanyak sembilan sekolah di Beaufort melibatkan 1,338 pelajar, manakala tiga sekolah lagi di Tenom membabitkan 577 pelajar.

Katanya, sekolah masih dilimpahi air banjir, berlumpur dan sedang dibersihkan merupakan sebab sekolah berkenaan masih tidak beroperasi, malah beberapa sekolah antaranya Sekolah Kebangsaan (SK) Jabang dan SK Pintas di Beaufort terputus hubungan kerana laluan tidak boleh dilalui kenderaan ringan.

Sekolah ditutup di Beaufort melibatkan Sekolah Jenis Kebangsaan Cina (SJKC) Lian Hwa, SK Lago, SK Bangkalalak, SK Garama, SK Mempagar, SK Suasa, SK Lupak, SK Jabang dan SK Pintas manakala di Tenom melibatkan SK Gumisi, SK Ladang Sapong dan SK Nubai, katanya.

Pada Rabu lepas, sebanyak 24 sekolah di dua daerah itu ditutup akibat bencana banjir, melibatkan 17 sekolah di Beaufort dan tujuh sekolah lagi di Tenom.

Dalam pada itu, Jabatan Kerja Raya Sabah dalam kenyataan memberitahu dua jalan di daerah Kota Belud terjejas akibat banjir iaitu Km 78.8 Jalan Kota Kinabalu-Kudat di Kampung Linau dan Km 100 Jalan Kota Kinabalu-Kudat di Kampung Timbang.

Jalan di Km 78.8 tidak boleh dilalui apa-apa kenderaan dan pengguna jalan raya dinasihatkan menggunakan jalan alternatif iaitu Jalan Sangkir 2, manakala Km 100 tidak boleh dilalui kenderaan kecil, menurut kenyataan itu.

Kerja membina laluan sementara bagi Km 36.2 Jalan Tenom-Kuala Tomani yang runtuh pada Selasa lepas telah siap dan boleh dilalui kenderaan.- BERNAMA


Cebisan tulang, baju ditemukan di lokasi pekerja kuari dikhuatiri tertimbus

IPOH, 20 September – Cebisan tulang dan baju serta bangkai jengkaut ditemukan hari ini di lokasi dua pekerja kuari yang dikhuatiri tertimbus pada Mac lepas di Keramat Pulai, Jalan Simpang Pulai-Cameron Highlands di sini.

Pengarah Jabatan Bomba dan Penyelamat Negeri Perak Azmi Osman berkata bangkai jengkaut itu ditemukan pasukan pencari dan penyelamat melibatkan pihaknya, polis dan juga pasukan Jabatan Mineral dan Geosains pada 11.45 pagi tadi manakala cebisan tulang dan baju ditemukan kira-kira setengah jam kemudian.

“Bangkai jengkaut serta cebisan baju tulang dan baju pada kedalaman 10 hingga 15 kaki (3.05 hingga 4.6 meter) pada jarak titik pencarian sebelum ini.

Dalam kejadian pada 8 Mac lepas, dua pekerja kuari yang dipercayai tertimbus runtuhan batu dikenali sebagai Itam Lasoh, 43, dan Kheow Loo Siew Soon, 49.


Futsal wanita Melaka ‘mengamuk’ belasah KL 26-0

SHAH ALAM 17 Mac – Skuad futsal wanita Melaka seakan-akan mengamuk apabila membelasah Kuala Lumpur 26-0 dalam aksi Liga Futsal Premier Malaysia (MPFL) 2022 (Wanita) sebentar tadi.

Dalam aksi di Kompleks Sukan Panasonic Shah Alam itu, Siti Asnidah muncul penjaring terbanyak Melaka dengan menjaringkan tujuh gol pada minit ke 2, 16, 17, 18, 26 dan dua gol pada minit ke-34.

Selain itu, enam gol pula dijaringkan Intan Sarah Anisah pada minit ke-11, 14, 25, 27 dan dua gol pada minit ke-35.

Manakala, Nur Syafiqah menyumbang empat gol buat Melaka iaitu masing-masing dua gol pada minit ke-3 dan 15, diikuti tiga gol oleh Nurul Nadia (Minit ke-4, 5 dan 39).

Turut mencatat nama sebagai penjaring ialah Nur Mecca Rania (17′ dan 18′), Hanis Farhana (1′), Jaciah Jumilis (7′), Syafiqa Irisya (8′) dan Hanani Adriana (10′).


Bayangan jelas PRU15 diadakan dalam tahun ini – Ahmad Maslan

PONTIAN, 18 Sept – Setiausaha Agung UMNO Datuk Seri Ahmad Maslan berkata beliau yakin Pilhan Raya Umum ke-15 (PRU15) akan diadakan dalam tahun ini yang hanya berbaki tiga bulan.

“Semua negeri kita dah buat pertemuan beramai-ramai, semua pertemuan (libatkan) setiap bahagian. Pendek kata, sudah tidak ada apa untuk dilakukan, selesai dah semua.

Jadi apa yang PM (Perdana Menteri Datuk Seri Ismail Sabri Yaakob) sebut pembubaran adalah sedikit masa lagi, ia memberi gambaran yang sangat jelas bahawa PRU15 akan diadakan seawal mungkin,” katanya kepada pemberita ketika Karnival Sukan Peladang sempena Hari Malaysia di sini hari ini.

Ahmad berkata beliau mahu jentera parti untuk menyahut seruan pimpinan tertinggi UMNO yang mahukan  parti menguasai kempen secara maya dan perang siber, sekali gus mengambil iktibar kekalahan ketika Pilihan Raya Umum ke-14 akibat tohmahan dan fitnah secara maya.

(Selalunya) apabila Parlimen bubar, kita ada tempoh kira-kira dua hingga tiga minggu untuk segala-galanya dimuktamadkan (senarai calon). Kalau cepat dua minggu, kalau lewat tiga minggu,” katanya ditanya sama ada pucuk pimpinan pusat menerima senarai calon daripada kesemua 191 bahagian yang akan bertanding pada PRU15. – BERNAMA


COVID: KKM jangka kes kategori 1, 2 meningkat selepas Aidilfitri

PUTRAJAYA, 2 Mei – Kementerian Kesihatan (KKM) menjangkakan kes positif COVID-19 selepas sambutan Aidilfitri meningkat tetapi kebanyakan adalah Kategori 1 dan 2 iaitu tiada gejala dan gejala ringan, kata Ketua Pengarah Kesihatan Tan Sri Dr Noor Hisham Abdullah.

Beliau berkata KKM telah memperhatikan trend kes COVID-19 untuk tempoh dua bulan lepas mendapati 99.5 peratus kes adalah Kategori 1 dan 2 malah kemasukan kes positif ke hospital dan unit rawatan rapi (ICU) serta penggunaan bantuan alat pernafasan semakin berkurangan dengan kes kematian juga berkurangan.

Katanya, lebihan kematian pada 2020 dan enam bulan pertama 2021 adalah rendah dibandingkan sebelum pandemik dan mendapati lonjakan lebihan kematian pada Julai dan Ogos tahun lepas.

“Namun lebihan kematian berjaya diturunkan pada Ogos dan bulan seterusnya dengan liputan vaksinasi yang tinggi dengan populasi dewasa melebihi 99 peratus, remaja pada 92 peratus dan dos penggalak menghampiri 70 peratus.

“Ini memberi keyakinan untuk membuka semua sektor dan kembali kepada seolah-olah prapandemik tetapi ia belum berakhir. KKM masih menggunakan empat kaedah menangani COVID-19 iaitu dengan liputan vaksinasi, ubat antiviral, kesihatan awam yang masih mengekalkan pemakaian pelitup muka di tempat sempit dan pemakaian pelitup muka di tempat terbuka tetapi sesak masih digalakkan serta melaksanakan ujian kendiri jika bergejala,” katanya kepada media selepas menyantuni petugas kesihatan di Hospital Putrajaya yang bertugas pada 1 Syawal, di sini hari ini.

Noor Hisham berkata sebanyak 1,503 kes positif dicatatkan semalam dan ini adalah satu perkembangan baik berikutan liputan vaksinasi memberi imuniti kelompok kepada masyarakat.

“KKM berharap trend ini kekal supaya dapat mengharungi COVID-19 dengan baik dan hidup bersama virus dalam peralihan ke endemik. Kalau kita bekerjasama dan bertanggungjawab dengan menjalankan kawalan kendiri akan dapat membendung penularan.

“Setakat ini selepas pembukaan semula sempadan negara pada 1 April, KKM jangka kes meningkat tetapi kes makin menurun. Ini menunjukkan ketahanan imuniti kelompok iaitu vaksin dan mereka yang dijangkiti telah pulih mempunyai ketahanan imuniti semula jadi. Ini akan membantu KKM mengawal dan membendung penularan jangkitan COVID-19 dalam negara,” katanya.

Noor Hisham berkata cuti petugas kesihatan tidak dibekukan tahun ini untuk menyambut Hari Raya tidak seperti 2020 setelah situasi COVID-19 dalam negara terkawal dan ia juga memberi peluang muhasabah diri sendiri, keluarga dan perkhidmatan kesihatan supaya dapat ditambah baik dalam melengkapkan kesiapsiagaan sekiranya berlaku lonjakan kes COVID-19.


Hoki wanita Melaka sedia hadapi aksi persahabatan

AYER KEROH 2 Dis. – Skuad hoki wanita Melaka meneruskan sesi latihan seperti biasa, meskipun berdepan situasi sukar tanpa sebarang kejohanan dalam masa terdekat.

Pengurus hoki wanita Melaka Adila Fazleen Che Manan berkata, persediaan itu dilakukan memandangkan pihak bercadang mengadakan perlawanan persahabatan sekiranya, situasi COVID-19 dalam negara terkawal sedikit masa lagi.

“Buat masa ini kita masih berlatih seperti biasa di bawah pemantauan jurulatih. Ketika Perintah Kawalan Pergerakan Bersyarat (PKPB) tempoh hari juga kami masih mengadakan latihan, namun secara maya sahaja.

“Kita yakin sekiranya situasi makin terkawal nanti, kita boleh mengadakan perlawanan empat penjuru dan menjemput negeri atau pasukan lain untuk mengadakan perlawanan persahabatan.

Mengulas mengenai pembatalan SUKMA yang sepatutnya diadakan tahun depan, Adila berkata, pihaknya akur dengan keputusan tersebut dan memandangnya dari sudut yang lebih positif.


Pitas, Kota Marudu daerah terbaharu dilanda banjir di Sabah

KOTA KINABALU, 25 Jan – Pitas dan Kota Marudu menjadi daerah terbaharu dilanda banjir dengan 79 mangsa daripada 21 keluarga dipindahkan ke tiga pusat pemindahan sementara (PPS) di Pitas, manakala operasi menyelamat mangsa masih dijalankan di Kota Marudu, sehingga pagi ini.

Sekretariat Jawatankuasa Pengurusan Bencana Negeri Sabah memaklumkan 87 mangsa daripada 20 keluarga pula ditempatkan di dua PPS di daerah Paitan, menjadikan mangsa banjir di Sabah pagi ini meningkat kepada 166 orang daripada 41 keluarga, berbanding 65 orang daripada 16 keluarga malam tadi.

Menurut kenyataan itu, dua PPS dalam daerah Paitan iaitu Dewan Kampung Kubambangan menempatkan 38 mangsa daripada 10 keluarga manakala 49 mangsa daripada 10 keluarga berada di Dewan Kampung Batangon Darat.

Tiga PPS di Pitas iaitu Rumah Ketua Kampung Sinasak Batu menempatkan 18 mangsa daripada enam keluarga, Surau Kampung Sibuang menjadi tempat berlindung buat 38 mangsa daripada sembilan keluarga dan Dewan Kampung Kusilad pula menempatkan 23 mangsa daripada enam keluarga.

“Bencana banjir berlaku disebabkan hujan lebat berterusan bermula pagi semalam. Jumlah mangsa banjir yang dipindahkan dijangka meningkat,” menurut kenyataan itu hari ini.
Dalam pada itu, Pegawai Daerah Kota Marudu Alexander Yong berkata Bilik Gerakan Bencana Alam Daerah telah dibuka berkuat kuasa pukul 3 pagi hari ini, manakala Pusat Kawalan Operasi Bencana (PKOB) digerakkan untuk beroperasi.

Pengerusi Jawatankuasa Bencana Alam (Banjir) Kota Marudu itu berkata Pos Kawalan Tempat Kejadian (PKTK) juga telah diarahkan untuk melaksanakan operasi penyelamatan di lapangan.

Sementara itu, Jabatan Meteorologi Malaysia memaklumkan cuaca bagi negeri Sabah hari ini diramalkan hujan di beberapa tempat melibatkan kawasan Pantai Barat, Sandakan dan Kudat, serta hujan di satu dua tempat di pedalaman dan Tawau.


JSJK kesan penipuan guna laman sesawang palsu Maybank2u

KUALA LUMPUR 15 April. – Polis Diraja Malaysia (PDRM) telah mengesan satu bentuk penipuan dalam talian melibatkan beberapa kes yang menggunakan laman sesawang Maybank2U palsu bagi mengambil wang dalam akaun mangsa tanpa disedari.

Pengarah Jabatan Siasatan Jenayah Komersial (JSJK) Bukit Aman Datuk Zainuddin Yaacob berkata dalam kes ini, sindiket ini akan menghantar e-mel kepada mangsa yang kononnya e-mel itu dihantar oleh pihak Maybank dengan menyatakan akaun milik mangsa mempunyai masalah keselamatan.

“Setelah pautan ditekan laman sesawang seperti Maybank2U akan dipaparkan, namun tanpa disedari ia adalah laman sesawang palsu dan mangsa kemudiannya dikehendaki mengemas kini butiran peribadi, kata laluan serta nombor telefon melalui laman sesawang terbabit.

“Tidak lama setelah pengemaskinian dilakukan, mangsa akan mendapati wang di dalam akaun miliknya telah berkurangan,” katanya dalam satu kenyataan hari ini.

Beliau berkata berdasarkan rekod, PDRM menerima empat laporan berkaitan kes penipuan melalui pautan Maybank2U palsu melibatkan kerugian sebanyak RM22,300 dan suspek belum dikenal pasti.

Zainuddin berkata kaedah perbankan dalam talian telah menyediakan satu platform yang membolehkan pengguna melakukan urusan perbankan secara lebih cepat dan mudah.

“Bagaimanapun, kaedah ini turut dimanipulasikan oleh sindiket penipuan melalui pewujudan laman sesawang palsu yang menyerupai laman sesawang asal bank yang berkaitan.

Beliau berkata orang ramai diingatkan untuk sentiasa berhati-hati agar tidak menjadi mangsa sindiket penipuan sebegini dan haruslah memastikan alamat URL yang dipaparkan bagi laman sesawang Maybank2U yang dibuka adalah sama dengan laman sesawang bank itu.

Berhubung dengan CCID Scam Response Center di talian 03-26101559 atau 03-26101599 jika anda mempunyai sebarang kemusykilan ataupun keraguan berkaitan sesuatu urusan yang disyaki mempunyai kaitan dengan penipuan (scam),” katanya.


KJ ‘spot check’ Hospital Kajang

KAJANG 18 Sept – Menteri Kesihatan, Khairy Jamaluddin membuat lawatan mengejut atau ‘spot check’ selama kira-kira sejam di Hospital Kajang hari ini.

Insiden mengejut itu dimuat naik seorang pengguna Facebook, Nik Aminudin NSS yang memuji Khairy kerana membuat kejutan secara diam-diam pada hari Sabtu dengan ditemani seorang pegawai sahaja.

Nik Aminudin dalam statusnya yang turut berkongsi beberapa keping gambar mendakwa, hanya dengan cara itu barulah Menteri Kesihatan dapat gambaran sebenar di hospital berkenaan yang kebiasaannya tiada pengurusan tertinggi di hospital pada hujung minggu.

“Weekend semua top management hospital tiada….sure pengarah hospital pun tak tau..Macam ni baru tahu keadaan sebenar Hospital Kajang, ok ke tidak.

Perkongsian Aminudin menjadi tular dan setakat jam 10 malam ini status itu mendapat 9, 300 reaksi, 627 komen dan dikongsi semula lebih 7, 200 kali.


Tiada rakyat Malaysia dilaporkan terlibat dalam nahas pesawat di China

PUTRAJAYA, 22 Mac – Kementerian Luar memaklumkan setakat ini tiada laporan mengenai rakyat Malaysia terlibat dalam nahas tragedi pesawat Eastern Airlines MU5735 China yang terhempas di Wilayah Guangxi, China.

Dalam satu kenyataan hari ini, menurut kementerian, Kedutaan Malaysia di Beijing serta Konsulat Jeneral Malaysia di Kunming, Nanning dan Guangzhou memantau rapat mengenai sebarang perkembangan berhubung nahas itu.

Pesawat Boeing 737 yang berlepas dari Kunming menuju ke Guangzhou itu, terhempas di kawasan pergunungan berhampiran perkampungan Molang di daerah Tengxian, bandar Wuzhou pada 2.38 petang. Nahas itu turut mengakibatkan kebakaran. – BERNAMA


Tempahan janji temu dos penggalak kini tersedia di MySejahtera

Ketua Pegawai Eksekutif ProtectHealth Corporation Sdn Bhd Datuk Dr Anas Alam Faizli berkata tempahan melalui aplikasi itu adalah inisiatif kerajaan selain janji temu yang telah ditetapkan oleh aplikasi MySejahtera.

Ia bertujuan meluaskan lagi liputan dan mempercepatkan vaksinasi dos penggalak dalam kalangan rakyat Malaysia sebelum status vaksinasi penuh ditarik balik daripada penerima vaksin primer lengkap (dos 1 dan dos 2) bagi yang tidak mendapatkan dos penggalak selewat-lewatnya 31 Mac ini.

“Tujuan kemudahan ini adalah untuk memupuk kesedaran masyarakat dan tanggungjawab individu terhadap pematuhan prosedur operasi standard (SOP) dan meluaskan akses kepada program vaksinasi sedia ada, terutamanya kepada warga emas bagi memastikan fasa peralihan kepada endemik yang akan bermula pada 1 April 2022 dapat dilaksanakan dengan selamat,” katanya dalam kenyataan media hari ini.

Dr Anas berkata warga emas yang tidak divaksinasi atau tidak diberi suntikan dos penggalak dengan komorbiditi mempunyai risiko kematian yang lebih tinggi jika mereka dijangkiti COVID-19.

“Memandangkan Ramadan semakin menghampiri, dinasihatkan agar golongan ini segera mendapatkan dos penggalak secepat mungkin.Mari lindungi keluarga kita.  Sama-sama kita tingkatkan tahap perlindungan kita sebelum memasuki fasa peralihan kepada endemik,” katanya

Orang ramai boleh merujuk laman web ProtectHealth di www.protecthealth.com.my untuk melihat senarai PPV pilihan yang berdaftar di bawah ProtectHealth sebagai senarai rujukan di ‘Find Vaccination Centre (PPV)’. – BERNAMA


PRU15: Penamaan calon Parlimen Padang Serai, DUN Tioman esok

KUALA LUMPUR, 23 Nov – Proses penamaan calon Pilihan Raya Umum ke-15 (PRU15) bagi Parlimen Padang Serai, Kedah dan Dewan Undangan Negeri (DUN) Tioman, Pahang diadakan semula secara serentak esok.

PRU15 di kedua-dua kawasan berkenaan ditangguhkan berikutan kematian calon yang telah disahkan bertanding iaitu M. Karupaiya dari Pakatan Harapan (PH) bagi Parlimen Padang Serai dan Md Yunus Ramli dari Perikatan Nasional (PN) bagi DUN Tioman.

Tempoh mengemukakan kertas penamaan calon bermula 9 pagi hingga 10 pagi, masing-masing di Dewan Kompleks Sukan Kulim Hi-Tech, Kulim dan Dewan Jubli Perak Sultan Haji Ahmad Shah, Rompin.

Suruhanjaya Pilihan Raya (SPR) menetapkan hari pengundian pada 7 Dis dan pengundian awal pada 3 Dis dengan tempoh berkempen selama 13 hari bermula selepas pengisytiharan calon-calon yang bertanding hingga pukul 11.59 malam 6 Dis.

Calon-calon yang sah dinamakan bagi PRU15 di kedua-dua kawasan itu sebelum ini dikehendaki hadir ke pusat penamaan calon bagi tujuan cabutan undi, untuk menentukan giliran pada kertas undi.

Calon-calon baharu yang ingin bertanding pula perlu menyerahkan kertas penamaan calon yang telah lengkap diisi dan disemak oleh pejabat pegawai pengurus serta oleh calon atau penyokong atau pencadangnya esok.

Karupaiya, 69, penyandang kerusi Parlimen Padang Serai dimasukkan ke Hospital Kulim pada 14 Nov, selepas rebah ketika berkempen akibat serangan jantung dan meninggal dunia pada 2.27 petang 16 Nov.

Karupaiya sepatutnya menghadapi saingan enam penjuru menentang lima lagi calon iaitu Hamzah Abd Rahman (Pejuang), Datuk C. Sivaraajh (Barisan Nasional), Mohd Bakhri Hashim (Warisan), Datuk Azman Nasrudin (PN) dan calon Bebas Sreanandha Rao pada PRU15 Sabtu lepas.

Sementara itu, Md Yunus, 61, Ketua PAS Cawangan Sungai Puteri meninggal dunia pada 3.30 pagi hari pengundian PRU15 di Hospital Rompin menyebabkan SPR Pahang memaklumkan proses pengundian bagi kerusi DUN Tioman ditangguhkan.

PRU15 bagi DUN Tioman sepatutnya melibatkan pertembungan lima penjuru antara Md Yunus, Sulaiman Bakar (Bebas), Osman A. Bakar (Pejuang), Mohd Fadzli Mohd Ramly (PH) dan Datuk Seri Mohd Johari Hussain (BN).

PRU15 Parlimen Padang Serai akan menggunakan 46 pusat mengundi biasa yang mengandungi 230 tempat mengundi (saluran) dan satu pusat mengundi awal yang mempunyai dua tempat mengundi (saluran).

Daftar Pemilih Tambahan Bulan Ogos 2022 yang dikemas kini sehingga 9 Okt akan digunakan untuk pilihan raya itu, yang mengandungi 133,867 orang pemilih yang terdiri daripada 133,776 pengundi biasa, 76 orang polis dan 15 orang Pengundi Tidak Hadir Luar Negara.

DUN Tioman pula akan menggunakan 17 pusat mengundi biasa yang mengandungi 52 tempat mengundi (saluran) dan dua pusat mengundi awal yang mengandungi dua saluran.

Daftar pemilih yang digunakan bagi DUN berkenaan mengandungi 28,465 pemilih yang terdiri daripada 28,200 pengundi biasa, 262 polis dan tiga Pengundi Tidak Hadir Luar Negara.

Keputusan PRU15 di peringkat Parlimen menyaksikan PH memenangi 82 daripada 220 kerusi yang ditandingi, diikuti PN dengan 73 kerusi, BN (30), Gabungan Parti Sarawak (GPS) (23), Gabungan Rakyat Sabah (GRS) (enam), Warisan (tiga), Bebas (dua) manakala Parti Bangsa Malaysia dan Parti Kesejahteraan Demokratik Masyarakat (KDM) masing-masing menang satu kerusi.

Bagi DUN Pahang pula, PN menang 17 daripada 41 kerusi yang dipertandingkan, diikuti oleh BN dengan 16 kerusi, manakala PH memperoleh lapan kerusi.


Guna satelit pantau banjir

JOHOR BAHRU, 8 Mac – Pemilihan teknologi satelit bagi menambah baik sistem komunikasi negara ketika berdepan situasi bencana khususnya banjir, dijangka dimuktamadkan tahun ini, kata Timbalan Menteri Komunikasi dan Multimedia Datuk Zahidi Zainul Abidin.

Beliau berkata kerajaan sedang berusaha untuk mendapatkan satelit berteknologi tinggi yang dapat membantu Jabatan Meteorologi dan agensi berkaitan ketika negara menghadapi bencana.

Menurutnya beberapa syarikat antarabangsa sudah mengemukakan cadangan tawaran teknologi masing-masing kepada kementerian dan penilaian pemilihan akan dilakukan secara terperinci mengambil kira pelbagai aspek.

“Ini usaha KKMM (Kementerian Komunikasi dan Multimedia) dalam mengenal pasti banjir, seperti jangkaan berlaku di mana, kedalamannya dan lain-lain sekiranya kita menggunakan teknologi terkini.

“Kita berharap rakyat dapat bersabar kerana peruntukan juga tidak banyak berikutan masalah-masalah lain seperti COVID-19, Perintah Kawalan Pergerakan, kerana banyak belanja telah dikeluarkan (oleh kerajaan) dalam membantu rakyat. Kita sedang berbincang bagi mendapatkan teknologi tercanggih dengan bayaran agak minimum atau bayar kemudian,” katanya.

Beliau berkata demikian dalam sidang media selepas melawat Pusat Operasi Bernama dan Pusat Media KKMM bagi Pilihan Raya Negeri Johor di sini hari ini. Beliau diminta mengulas mengenai sistem amaran awal bencana susulan banjir kilat di Lembah Klang semalam.

Zahidi berkata penggunaan teknologi satelit termasuk satelit rangkaian 5G turut dapat membantu dalam pengurusan situasi bencana alam seperti menghantar amaran awal bencana kepada orang awam. – BERNAMA


Penjual sate, kakitangan JPJ dipenjara, didenda palsu pendaftaran kenderaan

Hakim Azman Abu Hassan menjatuhkan hukuman itu setelah mendapati pihak pembelaan gagal menimbulkan keraguan munasabah terhadap kes pendakwaan dengan pihak pendakwaan dapat membuktikan kes terhadap empat pertuduhan yang masing-masing dihadapi kedua-dua tertuduh.

Mahkamah menjatuhkan hukuman penjara masing-masing tiga tahun terhadap Nurul Hanim Abu Bakar, 37, yang digantung tugas selepas dituduh di mahkamah pada Mac 2017 dan penjual sate Nik Hazrihairi Nik Kasim, 39, bagi setiap pertuduhan itu dan denda RM10,000 bagi setiap pertuduhan dan jika gagal membayar denda itu, boleh dipenjara lapan bulan.

Mengikut pertuduhan pertama, peniaga sate itu dituduh memberi kepada seorang ejen kerajaan Malaysia iaitu Nurul Hanim yang bertugas sebagai Pembantu Tadbir Perkeranian/Operasi di Unit Hasil JPJ Cawangan Kulim ketika itu dengan niat memperdayakan prinsipal ejen itu, dokumen berkenaan dengannya yang prinsipal itu mempunyai kepentingan pada 16 Feb 2016 di JPJ cawangan sama.

Nik Hazrihairi didakwa mempunyai sebab untuk mempercayai dokumen-dokumen itu adalah butiran palsu bagi mewujudkan pendaftaran kenderaan jenis Mitsubishi Grandis 2.4(A) dengan nombor pendaftaran KED751 ke dalam pangkalan data MySikap JPJ dengan status lucut hak Kastam.

Tiga lagi pertuduhan berikutnya dia dituduh melakukan perbuatan sama terhadap kenderaan jenis Toyota Estima Aeras 2.4(A) nombor pendaftaran WC6102W, Toyota Wish 1.8L(A) nombor pendaftaran BNV3409 dan Toyota Previa 2.4L(A) nombor pendaftaran WD1384A masing-masing pada 1, 21 dan 30 Jun 2016 di JPJ cawangan sama.

Sementara itu Nurul Hanim juga menghadapi empat pertuduhan iaitu pada 16 Feb 2016 serta 1, 21 dan 30 Jun 2016 di JPJ cawangan itu.

Nurul Hanim dituduh mempunyai sebab untuk mempercayai dokumen berkenaan mengandungi butiran palsu untuk mengelirukan prinsipalnya apabila dia mewujudkan pendaftaran kenderaan itu ke dalam pangkalan data MySikap JPJ dengan status lucut hak Kastam.

Sehubungan itu, kedua-dua mereka didakwa mengikut Seksyen 18, Akta Suruhanjaya Pencegahan Rasuah Malaysia (SPRM) 2009 (Akta 694) yang boleh dihukum di bawah Seksyen 24(2) akta sama.

Jika sabit kesalahan, mereka boleh dipenjara tidak melebihi tempoh 20 tahun dan didenda tidak kurang daripada lima kali ganda jumlah atau nilai suapan yang menjadi hal kesalahan itu sekiranya suapan itu dapat dinilai atau berbentuk wang, atau RM10,000, mengikut mana-mana lebih tinggi.

Sementara menunggu proses rayuan ke Mahkamah Tinggi, mahkamah membenarkan hukuman penjara itu ditangguhkan dengan kedua-dua tertuduh masing-masing dibenar diikat jamin RM12,000 manakala denda RM40,000 itu perlu mereka bayar.

Selain itu, mahkamah memberikan syarat tambahan iaitu kedua-dua mereka perlu melaporkan diri di balai polis berhampiran setiap 1 hari bulan, bermula April depan dan jika gagal berbuat demikian jaminan itu boleh dibatalkan oleh mahkamah.

Pendakwaan kes itu dikendalikan Timbalan Pendakwa Raya SPRM Tan Sew Ping manakala Nik Hazrihairi diwakili Peguam R. Khirtigha dan Nurul Hanim diwakili Peguam CP Ang.- BERNAMA


Langkah kerajaan pantau pemilikan rumah, isu 144 atlet digugurkan antara tumpuan Dewan Rakyat hari ini

KUALA LUMPUR, 23 Mac – Langkah kerajaan memantau pemilikan dan penyewaan rumah selaras dengan kos sara hidup dan pendapatan rakyat dijangka menjadi antara tumpuan pada persidangan Dewan Rakyat hari ini.

Menurut Aturan Urusan Mesyuarat dalam laman rasmi Parlimen, isu berkenaan akan diajukan Khalid Abd Samad (PH-Shah Alam) kepada Menteri Perumahan dan Kerajaan Tempatan semasa sesi soal jawab.

William Leong Jee Keen (PH-Selayang) pula dijadual bertanyakan Menteri Belia dan Sukan mengenai perincian 144 atlet digugurkan oleh kerana potongan belanjawan dan keputusan untuk memotong elaun atlet.

Turut tersenarai, soalan Sabri Azit (PAS-Jerai) kepada Menteri Kesihatan mengenai pendirian kerajaan terhadap kontrak doktor dan jururawat untuk memanjangkan kontrak tahunan dari dua tahun ke empat tahun dengan peningkatan kes COVID-19 yang dihadapi oleh negara.

Selain itu, pertanyaan berhubung jumlah kos yang dibayar kepada ejen pengambilan pekerja domestik Indonesia sebelum pandemik COVID-19 dan bilangan agensi terlibat dalam pengambilan pekerja migran dari Bangladesh akan diajukan P. Kasthuriraani (PH-Batu Kawan) kepada Menteri Sumber Manusia.

Kasthuriraani juga ingin tahu mengenai langkah yang akan diambil kerajaan terhadap sindiket yang memonopoli, mengeksploitasi dan mengawal kemasukan pekerja migran ke Malaysia.

Selesai sesi tersebut, persidangan akan bersambung dengan pembentangan usul oleh Menteri Dalam Negeri mengenai lanjutan penguatkuasaan Subseksyen 4(5) Akta Kesalahan Keselamatan (Langkah-langkah Khas) 2012 bagi tempoh lima tahun lagi, mulai dari 31 Julai 2022.

Turut dijangka menjadi tumpuan adalah sesi pembentangan untuk bacaan kali kedua bagi Rang Undang-undang Perlembagaan (Pindaan) 2022, Rang Undang-undang Perhutanan Negara (Pindaan) 2022 dan Rang Undang-undang Syarikat Labuan (Pindaan) 2022.


Muat turun aplikasi Peduli Lindungi antara syarat masuk Dumai dari Melaka

KOTA LAKSAMANA 4 Mei – Mana-mana warganegara Indonesia mahupun warga Malaysia yang ingin memulakan perjalanan ke Dumai, Indonesia bermula Jumaat ini disyaratkan memuat turun aplikasi Peduli Lindungi.

Syarat itu antara yang terpapar di Kompleks Imigresen, Kastam, Kuarantin dan Keselamatan (ICQS) Kota Laksamana untuk pembeli tiket feri sebelum memulakan perjalanan ke negara itu.

Selain itu, penumpang juga perlu diuji negatif COVID-19 menerusi ujian PCR dalam tempoh 48 jam sebelum berangkat menaiki feri di terminal berkenaan.

“Jika pemeriksaan suhu badan melebihi 37.5 darjah celsius setelah tiba di Dumai, penumpang harus dikuarantin dengan kos kuarantin ditanggung penumpang,” kata kenyataan yang dipapar di ICQS Kota Laksamana.

Keadaan di ICQS Kota Laksamana dilihat tenang tanpa sebarang kesesakan yang berlaku malah ia turut dikawal beberapa kakitangan bertugas termasuk anggota Jabatan Sukarelawan Malaysia (RELA).


Persiapan Hari Malaysia di tahap 99.9 peratus

BANDA HILIR 15 September – Persiapan dan persediaan sambutan Hari Malaysia yang akan disambut di Dataran Memorial Pengisytiharan Kemerdekaan di Banda Hilir malam ini sudah mencapai 99.9 peratus.

Menteri Komunikasi dan Multimedia Tan Sri Annuar Musa yang menghadiri raptai penuh malam tadi berkata, semua persiapan dan persedian untuk hari bersejarah itu berada pada tahap terbaik.

Tinjauan Melaka Hari Ini pada sesi akhir raptai penuh yang berlangsung malam tadi mendapati skrin-skrin besar berserta audio sudah lengkap dipasang di beberapa kawasan bagi memudahkan orang ramai yang hadir menyaksikan pelbagai persembahan dan acara menarik yang bakal ditampilkan.

Raptai penuh yang mengambil masa dua jam itu memperlihatkan kesemua barisan artis dan penari persembahan pada sambutan itu tampil dengan pakaian lengkap berwarna-warni.

Menerusi segmen persembahan pula, terdapat lebih enam segmen yang ditampilkan antaranya adalah pada segmen pertama iaitu Segmen Pahlawan Bangkit, Pahang Nasionalisme Tanah Air Kita.

Seterusnya, persembahan tarian dan nyanyian budaya setiap negeri oleh penari dan artis terkenal tanah air antaranya Datuk Jamal Abdillah, Datuk Nash dan Ernie Zakri.

Kerajaan Negeri menjangkakan lebih 20,000 pengunjung akan hadir dengan berpakaian bertemakan era 1960-an sebagai simbolik penyatuan antara Semenanjung, Sabah dan Sarawak yang berlaku pada 1963.

Majlis sambutan malam ini akan bermula pada jam 8 malam dengan dihadiri Yang di-Pertua Negeri Tun Seri Setia Mohd Ali Mohd Rustam; Perdana Menteri, Datuk Seri Ismail Sabri Yaakob, Ketua Menteri Melaka Datuk Seri Utama Sulaiman Md Ali; Ketua Menteri Sabah; Premier Sarawak dan lain-lain kenamaan.


Pesawat terhempas: PM ucap takziah kepada kerajaan China

KUALA LUMPUR, 22 Mac – Perdana Menteri Datuk Seri Ismail Sabri Yaakob merakamkan ucapan takziah kepada kerajaan China di atas tragedi pesawat penumpang Boeing 737-800 milik China Eastern Airlines yang terhempas semalam.

Beliau menerusi catatan di akaun Facebook turut mengucapkan takziah kepada keluarga mangsa pesawat itu dan berharap mereka tabah dalam menghadapi ujian tersebut.

“Saya sedih apabila mendapat perkhabaran tentang pesawat penumpang Boeing 737-800 milik China Eastern Airlines yang terhempas dan mengorbankan 132 penumpang dan anak kapal di wilayah Guangxi, China, semalam.

Pesawat Boeing 737 yang berlepas dari Kunming menuju ke Guangzhou itu terhempas di kawasan pergunungan berhampiran perkampungan Molang di daerah Tengxian, bandar Wuzhou pada 2.38 petang. Nahas itu turut mengakibatkan kebakaran.


Takraw: Akramuddin umum tidak pertahan jawatan

TELOK MAS 9 Feb – Datuk Akramuddin Abdul Aziz mengumumkan tidak akan mempertahankan jawatan sebagai Timbalan Presiden Persatuan Sepak Takraw Malaysia (PSM) yang disandangnya selama sembilan tahun.

Sebaliknya kata beliau, keputusan itu bagi memberi laluan kepada muka baharu untuk memegang jawatan tersebut sekali gus menerajui PSM untuk masa-masa akan datang.

“Saya telah buat ketetapan dan ambil keputusan tidak kekalkan jawatan saya selaku Timbalan Presiden PSM bagi beri peluang kepada muka baharu menerajui PSM.

“Insya-Allah saya akan bekerjasama dengan sesiapa sahaja yang dipilih pada mesyuarat agung tahunan (AGM) PSM yang dijadual pada 12 Feb nanti,” katanya.

Beliau berkata demikian kepada Melaka Hari Ini (MHI) pada majlis Makan Malam dan meraikan kemenangan pasukan Melaka Titans merangkul gelaran juara Sepak Takraw League (STL) Divisyen 1 baru-baru ini.

Pada masa yang sama, kata Akrammudin, beliau tidak akan berhenti menyumbang keringat dan idea demi meningkatkan mutu dan kualiti sukan sepak takraw negara pada masa depan.

“Jika khidmat saya diperlukan, saya akan terus tabur bakti kepada PSM kerana saya tidak penting, apa yang penting PSM akan terus berada pada tahap yang membanggakan.

“Sudah 9 tahun saya bersama PSM dan saya rasa cukuplah setakat ini… saya mahu berehat dahulu, insya-Allah saya akan terus bersama PSM dalam apa jua keadaan,” ujarnya.

Katanya, walaupun tidak berada dalam PSM, beliau sedia menggunakan segala pengalaman selama 22 tahun dalam sukan sepak takraw bagi membantu meningkatkan kualiti sukan itu.

Beliau yang juga Presiden Persatuan Sepak Takraw Melaka (PASTAM) berkata keputusan itu juga membolehkan dirinya menumpukan usaha dalam pencapaian Melaka Titans menguasai Liga Premier akan datang.